Αιτιολογικη εκθεση

1. ΠΛΑΙΣΙΟ ΤΗΣ ΠΡΟΤΑΣΗΣ

Η υγεία των φυτών αποτελεί βασικό παράγοντα για τη βιώσιμη και ανταγωνιστική γεωργία, κηπευτική και δασοκομία. Απαιτούνται υγιείς σπόροι και πολλαπλασιαστικό υλικό για επικερδείς καλλιέργειες και για την εξασφάλιση θέσεων εργασίας, καινοτομίας στον τομέα των φυτών και επισιτιστικής ασφάλειας. Όσον αφορά τα δέντρα και τους θάμνους, η προστασία της υγείας των φυτών είναι απαραίτητη για τη διατήρηση των δασών , του τοπίου και του δημόσιου και ιδιωτικού πρασίνου της Ένωσης. Η υγεία των φυτών είναι επίσης σημαντική για την προστασία της βιοποικιλότητας και των οικοσυστημικών υπηρεσιών.

Οι επιβλαβείς οργανισμοί από άλλες ηπείρους είναι ιδιαίτερα επικίνδυνοι. Τα ευρωπαϊκά φυτά και δέντρα συνήθως δεν έχουν κατάλληλη γενετική ανθεκτικότητα έναντι αλλόχθονων επιβλαβών οργανισμών, οι οποίοι, επιπλέον, συχνά δεν έχουν φυσικούς εχθρούς εδώ. Όταν εισάγονται στην Ευρώπη, οι αλλόχθονες επιβλαβείς οργανισμοί προκαλούν σοβαρές οικονομικές ζημίες. Μπορούν να εγκαθίστανται σε ξενιστές που δεν είχαν μέχρι τότε προσβληθεί, να διασπείρονται γρήγορα από χώρα σε χώρα και να προκαλούν διαρκή μείωση της απόδοσης και μόνιμη αύξηση του κόστους παραγωγής και ελέγχου. Οι συχνά σοβαρές οικονομικές απώλειες υπονομεύουν την αποδοτικότητα και την ανταγωνιστικότητα της γεωργίας και της δασοκομίας. Η εγκαθίδρυση νέων επιβλαβών οργανισμών μπορεί να οδηγήσει σε εμπορικούς περιορισμούς από τρίτες χώρες, πλήττοντας τις εξαγωγές της ΕΕ. Δεν μπορούν όλοι οι επιβλαβείς οργανισμοί να αντιμετωπιστούν με φυτοφάρμακα και, κατά περίπτωση, η χρήση φυτοφαρμάκων μπορεί να μην είναι επιθυμητή.

Κανονιστικό πλαίσιο

Το ισχύον κανονιστικό πλαίσιο της ΕΕ για την υγεία των φυτών έχει ως στόχο την προστασία της ευρωπαϊκής γεωργίας και δασοκομίας με την πρόληψη της εισόδου και της διασποράς αλλόχθονων επιβλαβών οργανισμών. Το κύριο εργαλείο εν προκειμένω είναι η οδηγία 2000/29/ΕΚ του Συμβουλίου[1], η οποία αντικατοπτρίζει επίσης τις διεθνείς εμπορικές συμφωνίες στον εν λόγω τομέα. Το φυτοϋγειονομικό καθεστώς (υγείας των φυτών) της ΕΕ είναι μοναδικό, με την έννοια ότι πρόκειται για ένα ανοικτό καθεστώς: η διακίνηση φυτών και φυτικών προϊόντων προς την Ένωση και εντός της Ένωσης επιτρέπεται με την προϋπόθεση ότι τηρούνται οι ειδικοί περιορισμοί και απαιτήσεις (π.χ. προέλευση από περιοχή ελεύθερη επιβλαβών οργανισμών ή κατάλληλη επεξεργασία). Ωστόσο, ο μεγάλος όγκος εισαγωγών από άλλες ηπείρους συνεπάγεται υψηλή πιθανότητα μελλοντικών εστιών αλλόχθονων επιβλαβών οργανισμών.

Το καθεστώς είναι απαραίτητο για την προστασία της υγείας, της οικονομίας και της ανταγωνιστικότητας του τομέα φυτικής παραγωγής της ΕΕ, καθώς και για τη διατήρηση της ανοικτής εμπορικής πολιτικής της Ένωσης. Ωστόσο, το ισχύον κανονιστικό πλαίσιο έχει επικριθεί επειδή δεν είναι σε θέση να σταματήσει την αυξανόμενη εισροή επικίνδυνων νέων επιβλαβών οργανισμών που οφείλεται στην παγκοσμιοποίηση του εμπορίου. Επιπλέον, η κλιματική αλλαγή επιτρέπει στους επιβλαβείς οργανισμούς να επιβιώσουν στην Ευρώπη, ενώ δεν θα μπορούσαν κατά το παρελθόν, και καθιστά τις καλλιέργειες και τα οικοσυστήματα ακόμη πιο ευάλωτα σε νέους επιβλαβείς οργανισμούς. Σημαντικές εστίες επικίνδυνων επιβλαβών οργανισμών λόγω των εισαγωγών κατά τη διάρκεια της τελευταίας δεκαετίας, που πλήττουν τη δασοκομία, έχουν συμβάλει στην κοινωνική και πολιτική συνειδητοποίηση του κόστους και του αντικτύπου της ανεπαρκούς προστασίας.

Ανάλυση του προβλήματος

Αξιολόγηση του καθεστώτος (2010)[2] κατέδειξε ότι η βασική νομοθεσία πρέπει να τροποποιηθεί, ώστε να καταστεί δυνατή η πλήρης αντιμετώπιση των εν λόγω αυξημένων κινδύνων. Τα κύρια προβλήματα που εντοπίστηκαν σχετίζονται με την ανεπαρκή εστίαση στην πρόληψη σε σχέση με τις αυξημένες εισαγωγές εμπορευμάτων υψηλού κινδύνου, την ανάγκη ιεράρχησης των επιβλαβών οργανισμών σε επίπεδο ΕΕ στα 27 κράτη μέλη, την ανάγκη για καλύτερα μέσα ελέγχου της παρουσίας και της φυσικής διασποράς των επιβλαβών οργανισμών σε περίπτωση που ενδεχομένως εισέλθουν στο έδαφος της Ένωσης, την ανάγκη εκσυγχρονισμού και αναβάθμισης των μέσων που αφορούν τις ενδοενωσιακές μετακινήσεις (φυτοϋγειονομικά διαβατήρια και προστατευόμενες ζώνες), καθώς και την ανάγκη πρόβλεψης πρόσθετων πόρων.

Έχει επιπλέον ανακύψει η ανάγκη να διαμορφωθεί με πιο οικολογικό τρόπο το καθεστώς, και οι στόχοι που σχετίζονται με το φυσικό περιβάλλον έχουν αποκτήσει μεγάλη σημασία. Αυτό απαιτεί αλλαγές στη λογική παρέμβασης, και από την άποψη της χρηματοδότησης, του καθεστώτος, το οποίο μετατρέπεται από καθεστώς ιδιωτικών αγαθών για τη γεωργία σε συνδυασμένο καθεστώς δημόσιων/ιδιωτικών αγαθών για τη γεωργία, τη δασοκομία, το φυσικό περιβάλλον και το τοπίο.

Η επιστημονική βάση του καθεστώτος (έρευνα, εργαστήρια) χρειάζεται να ενισχυθεί. Υπήρξε σταθερή υποβάθμιση της κλασικής φυτοπαθολογίας και της ταξινομίας των επιβλαβών οργανισμών στα πανεπιστήμια, διακυβεύοντας την υποστήριξη της επιστήμης όσον αφορά την εκτίμηση της επικινδυνότητας νέων επιβλαβών οργανισμών και την κατάλληλη διάγνωση των εν λόγω επιβλαβών οργανισμών στο εργαστήριο. Εκδόθηκε εν προκειμένω δήλωση κατάστασης έκτακτης ανάγκης από τον Ευρωπαϊκό και Μεσογειακό Οργανισμό Προστασίας Φυτών.

Τέλος, πρέπει να επιτευχθεί νέα ισορροπία όσον αφορά τον επιμερισμό του κόστους και των ευθυνών (ανάπτυξη συμπράξεων), και υπάρχει ανάγκη αύξησης της αποτελεσματικότητας και μείωσης των περιττών δαπανών και διοικητικών επιβαρύνσεων. Επιπλέον, υπάρχει ανάγκη εκσυγχρονισμού του καθεστώτος όσον αφορά τα κίνητρα για συμμόρφωση.

Στόχος της πρότασης

Η παρούσα αναθεώρηση έχει ως στόχο να διορθώσει αυτές τις ατέλειες και να θέσει σε εφαρμογή ένα σταθερό, διαφανές και βιώσιμο κανονιστικό πλαίσιο το οποίο να είναι «κατάλληλο για τον σκοπό για τον οποίο προορίζεται». Ο προτεινόμενος κανονισμός αντικαθιστά και καταργεί την οδηγία 2000/29/ΕΚ.

Σχέση με άλλες προτάσεις στη δέσμη

Η πρόταση αποτελεί μέρος μιας δέσμης προτάσεων αναθεώρησης των πολιτικών σχετικά με την υγεία των φυτών, την ποιότητα του φυτικού αναπαραγωγικού υλικού, την υγεία των ζώων, τους επίσημους ελέγχους που αφορούν τα φυτά, τα ζώα, τα τρόφιμα και τις ζωοτροφές, καθώς και τις δαπάνες της Ένωσης για τις εν λόγω πολιτικές.

Η πρόταση ενισχύει τις συνέργειες με το καθεστώτος για το φυτικό αναπαραγωγικό υλικό, καταργώντας παράλληλα τις αποφευκτέες αλληλεπικαλύψεις και τις περιττές επιβαρύνσεις λόγω των εν λόγω αλληλεπικαλύψεων. Αυτό επιτυγχάνεται με την ένταξη των επιβλαβών οργανισμών που ρυθμίζονται επί του παρόντος από τις λεγόμενες «οδηγίες για την εμπορία των σπόρων και του πολλαπλασιαστικού υλικού» στο πεδίο εφαρμογής του προτεινόμενου κανονισμού για την υγεία των φυτών. Η ένταξη αυτή θα προσφέρει ευελιξία ώστε να αλλάξει το καθεστώς της ευρέως διεσπαρμένων επιβλαβών οργανισμών καραντίνας σε επιβλαβείς για την ποιότητα οργανισμούς, όπως ζητήθηκε από τους επαγγελματίες και τα κράτη μέλη, ούτως ώστε οι διαθέσιμοι πόροι των φυτοϋγειονομικών αρχών να χρησιμοποιούνται για τις πραγματικές προτεραιότητες της Ένωσης. Εν τω μεταξύ, η πρόταση εξασφαλίζει ότι οι υφιστάμενες πρακτικές ρυθμίσεις στα κράτη μέλη όσον αφορά την πιστοποίηση του φυτικού αναπαραγωγικού υλικού για τους επιβλαβείς για την ποιότητα οργανισμούς μπορούν να παραμείνουν. Συνολικά, οι νέες ρυθμίσεις μεταξύ του φυτοϋγειονομικού καθεστώτος της ΕΕ και του καθεστώς για το φυτικό αναπαραγωγικό υλικό θα πρέπει να ενισχύσουν τη συνοχή μεταξύ των δύο εν λόγω καθεστώτων (μέσω της κοινής χρήσης συστημάτων πιστοποίησης, ετικετών και μητρώων) και, ως εκ τούτου, θα συμβάλουν στη μείωση της επιβάρυνσης των επαγγελματιών. Οι προτεινόμενες νέες ρυθμίσεις θα απαιτήσουν, ωστόσο, την ενίσχυση του συντονισμού μεταξύ των αρμόδιων αρχών των κρατών μελών για την υγεία των φυτών και το φυτικό αναπαραγωγικό υλικό.

Η πρόταση δεν περιλαμβάνει διατάξεις σχετικά με τους επίσημους ελέγχους από τις αρμόδιες αρχές όσον αφορά τη συμμόρφωση των επαγγελματιών με τη φυτοϋγειονομική νομοθεσία της Ένωσης, πράγμα που κάνει επί του παρόντος η οδηγία 2000/29/ΕΚ. Οι έλεγχοι αυτοί περιλαμβάνονται τώρα αποκλειστικά στην πρόταση σχετικά με τους επίσημους ελέγχους (για την αντικατάσταση του κανονισμού (ΕΚ) αριθ. 882/2004[3]). Αυτό θα επιτρέψει επίσης τη βελτίωση της συνοχής με τον νέο τελωνειακό κώδικα και την απλούστευση των διαδικασιών κατά τις εισαγωγές.

Η πρόταση δεν περιλαμβάνει διατάξεις σχετικά με τις δαπάνες που είναι επιλέξιμες για χρηματοδοτική συνδρομή από την Ένωση, πράγμα που κάνει η οδηγία 2000/29/ΕΚ. Οι εν λόγω διατάξεις, οι οποίες συντάχθηκαν σύμφωνα με την προτιμητέα επιλογή της εκτίμησης αντικτύπου, περιλαμβάνονται στη συνοδευτική νομοθετική πρόταση κανονισμού σχετικά με τις δαπάνες για τα τρόφιμα και τις ζωοτροφές, που αφορά τη διαχείριση των δαπανών της Ένωσης οι οποίες σχετίζονται με την τροφική αλυσίδα, την υγεία των ζώων και την καλή μεταχείριση των ζώων, και αφορούν την υγεία των φυτών και το φυτικό αναπαραγωγικό υλικό.

Η πρόταση είναι συμπληρωματική προς την πρόταση σχετικά με τα χωροκατακτητικά αλλόχθονα είδη που προβλέπεται στο πλαίσιο της στρατηγικής της ΕΕ για τη βιοποικιλότητα.

2. Αποτελέσματα των διαβουλεύσεων με τα ενδιαφερόμενα μέρη και εκτιμήσεις Αντικτύπου

Διαδικασία διαβούλευσης

Στις 21 Νοεμβρίου 2008 το Συμβούλιο κάλεσε την Επιτροπή να προβεί σε αξιολόγηση του φυτοϋγειονομικού καθεστώτος της Ένωσης και να εξετάσει πιθανές τροποποιήσεις στο υφιστάμενο νομικό πλαίσιο και τον αντίκτυπο των εν λόγω τροποποιήσεων[4]. Η Επιτροπή ξεκίνησε μια συνολική αξιολόγηση του καθεστώτος από την καθιέρωση της εσωτερικής αγοράς (1993)[5] και ανέθεσε την αναγκαία μελέτη σε εξωτερικό σύμβουλο[6]. Οι εμπειρογνώμονες των κρατών μελών συμμετείχαν στην διυπηρεσιακή διευθύνουσα ομάδα για την αξιολόγηση. Στις 23-24 Φεβρουαρίου 2010 πραγματοποιήθηκε διάσκεψη για την ενημέρωση των ενδιαφερόμενων μερών και των κρατών μελών σχετικά με την πρόοδο της αξιολόγησης και τη γνωμοδότησή τους σχετικά με τις προσωρινές επιλογές για το μέλλον που διαμορφώθηκαν από τον σύμβουλο. Η ανατροφοδότηση που ελήφθη διαμόρφωσε τις τελικές επιλογές και συστάσεις. Η έκθεση της αξιολόγησης[7] παρουσιάστηκε σε μια δεύτερη διάσκεψη, στις 28 Σεπτεμβρίου 2010, στην οποία έλαβαν μέρος τα ενδιαφερόμενα μέρη, το ευρύ κοινό, καθώς και εκπρόσωποι των κρατών μελών και τρίτων χωρών. Παράλληλα με την εν λόγω διάσκεψη πραγματοποιήθηκε δημόσια διαβούλευση σχετικά με τις συστάσεις της αξιολόγησης και το πεδίο εφαρμογής της εκτίμησης αντικτύπου που ακολούθησε.

Κατά την προετοιμασία της εκτίμησης αντικτύπου, οι επιλογές που προτάθηκαν από τον εξωτερικό σύμβουλο συζητήθηκαν με τα κράτη μέλη και με τους επικεφαλής των φυτοϋγειονομικών υπηρεσιών (ΕΦΥΥ) σε πολλούς γύρους συνεδριάσεων και, όσον αφορά τη συνοχή με το καθεστώς για το φυτικό αναπαραγωγικό υλικό (ΦΑΥ), με τους προϊσταμένους των σχετικών υπηρεσιών του εν λόγω καθεστώτος και με τη σχετική ομάδα εργασίας. Πέντε ειδικές ομάδες (task force) με εμπειρογνώμονες από τα κράτη μέλη και την Επιτροπή ανέλαβαν να προβούν σε περαιτέρω συζητήσεις σχετικά με τους κύριους τομείς των αλλαγών.

Τα ενδιαφερόμενα μέρη (εκπρόσωποι οργανώσεων της βιομηχανίας και των ΜΚΟ) κλήθηκαν να διατυπώσουν τη γνώμη τους ήδη από την έναρξη της διαδικασίας αναθεώρησης, πριν από την έναρξη της αξιολόγησης, κατά τη μελέτη αξιολόγησης και εκ νέου κατά την εκπόνηση της εκτίμησης αντικτύπου. Δημιουργήθηκε μια ad hoc ομάδα εργασίας για την υγεία των φυτών υπό την εποπτεία της συμβουλευτικής ομάδας για την τροφική αλυσίδα, την υγεία των ζώων και την υγεία των φυτών. Η πρόοδος παρουσιάσθηκε και συζητήθηκε σε διάφορες συνεδριάσεις της προαναφερθείσας συμβουλευτικής ομάδας, σε άλλες συμβουλευτικές ομάδες[8] και με πρόσκληση σε συνεδριάσεις των COPA-COGECA, EUROPATAT, ESA και UNION FLEURS. Η διαβούλευση με τα ενδιαφερόμενα μέρη ήταν ένα βασικό στοιχείο της μελέτης αξιολόγησης και της συμπληρωματικής οικονομικής μελέτης που ανατέθηκε σε εξωτερικό σύμβουλο. Η διαβούλευση αφορούσε αλλαγές του ίδιου του φυτοϋγειονομικού καθεστώτος της ΕΕ, καθώς και στοιχεία του καθεστώτος που θα μεταφερθούν προς ή από το καθεστώς για το φυτικό αναπαραγωγικό υλικό και το καθεστώς της ΕΕ σχετικά με τους επίσημους ελέγχους των τροφίμων και των ζωοτροφών, την υγεία και την καλή μεταχείριση των ζώων, την υγεία των φυτών και το φυτικό αναπαραγωγικό υλικό.

Οι διασκέψεις που διοργανώθηκαν κατά τη διάρκεια της διαδικασίας αναθεώρησης εξασφάλισαν τη συμβολή των ενδιαφερόμενων μερών και τη διατύπωση των απόψεών τους σχετικά με τις συστάσεις και το πεδίο εφαρμογής της εκτίμησης αντικτύπου, τόσο προφορικά κατά τις διασκέψεις όσο και μέσω της παράλληλης δημόσιας διαβούλευσης. Μια διαβούλευση για τις προτάσεις σχετικά με τις τεχνικές αλλαγές συνδέθηκε με τη συνεδρίαση της ομάδας εργασίας για την υγεία των φυτών στις 18 Φεβρουαρίου 2011 και επικεντρώθηκε στον προτιμητέο τρόπο υλοποίησης των αλλαγών με σημαντικό αντίκτυπο. Οι διαβουλεύσεις δημοσιεύτηκαν και στην ειδική ιστοσελίδα[9] της ΓΔ SANCO. Μια τελική διαβούλευση για τις στρατηγικές επιλογές πραγματοποιήθηκε στις 13 Μαΐου 2011.

Συλλογή στοιχείων

Η συλλογή στοιχείων άρχισε με μια συνολική αξιολόγηση του καθεστώτος από τον εξωτερικό σύμβουλο από το 2009 έως το 2010. Η αξιολόγηση περιελάμβανε μια εκ των υστέρων ανάλυση του καθεστώτος για την περίοδο 1993-2008, τη συλλογή οικονομικών στοιχείων σχετικά με το κόστος και τη διοικητική επιβάρυνση για τις αρμόδιες αρχές και τα ενδιαφερόμενα μέρη, που απορρέουν από το καθεστώς, καθώς και την ανάπτυξη εκ των προτέρων επιλογών και συστάσεων για το μέλλον. Η έκθεση αξιολόγησης εκδόθηκε τον Μάιο του 2010.

Η εσωτερική διαδικασία για την ανάπτυξη της εκτίμησης αντικτύπου υποστηρίχθηκε περαιτέρω από μια δεύτερη σύμβαση με τον σύμβουλο. Η εν λόγω σύμβαση αφορούσε μια μελέτη για την ποσοτικοποίηση του κόστους και των οφελών των τροποποιήσεων του καθεστώτος, επιπλέον των στοιχείων που είχαν συλλεγεί κατά τη διάρκεια της αξιολόγησης. Η μελέτη αποτελούνταν από ενότητες σχετικά με την εκ των προτέρων εκτίμηση του οικονομικού αντικτύπου των ειδικών τεχνικών επιλογών για την αναθεώρηση της νομοθεσίας. Το πεδίο εφαρμογής των προς εξέταση θεμάτων αποτέλεσε αντικείμενο διαβούλευσης με τα ενδιαφερόμενα μέρη. Οι ενότητες καταρτίστηκαν κατά τέτοιο τρόπο ώστε να είναι δυνατή η ομαδοποίηση των δυνητικών συνολικών επιλογών πολιτικής. Τον Ιούλιο του 2011 παραδόθηκε από τον σύμβουλο η τελική έκθεση της μελέτης. Όπου χρειάστηκε, συλλέχθηκαν περαιτέρω πληροφορίες από βιβλιογραφία, εκθέσεις μελετών και ερωτηματολόγια με σκοπό την εκτίμηση των βασικών συνεπειών που θα είχε η αλλαγή πολιτικής. Επιπλέον, αξιολογήθηκαν από τις υπηρεσίες της Επιτροπής οι κοινωνικές και περιβαλλοντικές συνέπειες των επιλογών πολιτικής.

Εκτίμηση αντικτύπου

Διαμορφώθηκαν τέσσερις επιλογές για τη βελτίωση του καθεστώτος:

Επιλογή 1: Βελτίωση μόνο της νομικής μορφής και της σαφήνειας του καθεστώτος. Η νομοθεσία θα μετατραπεί από οδηγία σε κανονισμό και επίσης θα απλουστευθεί και θα αποσαφηνιστεί. Θα διατηρηθεί η παρούσα κατάσταση από πλευράς ουσίας.

Επιλογή 2: Ιεράρχηση, εκσυγχρονισμός και επιτάχυνση της πρόληψης. Επιπλέον των ενεργειών της επιλογής 1, θα βελτιωθεί η ιεράρχηση, μέσω της μετατροπής των υφιστάμενων παραρτημάτων Ι και ΙΙ, τα οποία απαριθμούν τους καταγεγραμμένους επιβλαβείς οργανισμούς σύμφωνα με τα τεχνικά χαρακτηριστικά, ανεξάρτητα από την προτεραιότητά τους για την Ένωση, σε καταλόγους με βάση τη λογική της παρέμβασης και την προτεραιότητα. Τα συστήματα σχετικά με το φυτοϋγειονομικό διαβατήριο και τις προστατευόμενες ζώνες θα εκσυγχρονιστούν (επιμερισμός των ευθυνών με τους επαγγελματίες) και θα αναβαθμιστούν (πεδίο εφαρμογής του φυτοϋγειονομικού διαβατηρίου, μορφότυπος, τέλη φυτοϋγειονομικού διαβατηρίου βασιζόμενα στην υποχρεωτική κάλυψη του κόστους, όπως ήδη υπάρχουν για τους ελέγχους των εισαγωγών, κανόνες για την επιτήρηση και την εκρίζωση των εστιών στις προστατευόμενες ζώνες). Η συνοχή μεταξύ του φυτοϋγειονομικού κανονισμού και του καθεστώτος για το φυτικό πολλαπλασιαστικό υλικό θα βελτιωθεί με σκοπό την αύξηση της αποτελεσματικότητας και τη μείωση του κόστους των επαγγελματιών. Θα ενισχυθεί η πρόληψη με την εισαγωγή μιας νέας διάταξης σχετικά με το φυτικό αναπαραγωγικό υλικό υψηλού κινδύνου (φυτά προς φύτευση) που δεν έχει εγκριθεί για εισαγωγή στην Ένωση ή που υπόκεινται σε ειδικούς ενισχυμένους σωματικούς ελέγχους έως την ολοκλήρωση της ανάλυσης επικινδυνότητας, καθώς και με την κατάργηση ορισμένων απαλλαγών για αποσκευές επιβατών (να υπόκεινται σε ελέγχους χαμηλής συχνότητας για την ελαχιστοποίηση των επιπτώσεων στο κόστος).

Επιλογή 3: Ιεράρχηση, εκσυγχρονισμός και επιτάχυνση της πρόληψης και ενίσχυση των ενεργειών για την καταπολέμηση των εστιών. Επιπλέον των ενεργειών της επιλογής 2, θα προβλεφθούν υποχρεώσεις επιτήρησης και σχεδιασμού έκτακτης ανάγκης. Κατ’ αναλογία με τις ρυθμίσεις του υγειονομικού καθεστώτος για τα ζώα, η συγχρηματοδότηση της ΕΕ θα διατεθεί για την επιτήρηση και, σε ορισμένες περιπτώσεις, για τη χρηματική αποζημίωση των άμεσων ζημιών των επαγγελματιών. Τα νομικά μέσα εξάλειψης και περιορισμού θα αναπτυχθούν περαιτέρω. Ο αποκλεισμός των μέτρων σχετικά με τη φυσική διασπορά θα αρθεί.

Επιλογή 4: Ιεράρχηση, εκσυγχρονισμός και επιτάχυνση της πρόληψης και ενίσχυση των ενεργειών για την καταπολέμηση των εστιών και επέκταση του πεδίου εφαρμογής στα χωροκατακτητικά φυτά. Επιπλέον των ενεργειών της επιλογής 3, το καθεστώς θα καλύπτει επίσης τα χωροκατακτητικά φυτά, όσον αφορά τις νομικές διατάξεις για μέτρα και συγχρηματοδότηση από την ΕΕ. Τα χωροκατακτητικά φυτά (εκτός από τα παρασιτικά φυτά) δεν θα καλύπτονται στις επιλογές 1, 2 και 3.

Η εκτίμηση αντικτύπου των τεσσάρων επιλογών κατέδειξε ότι η επιλογή 3 παρέχει τον καλύτερο τρόπο για την επίτευξη των στόχων με την καλύτερη σχέση κόστους-οφέλους και βέλτιστη ισορροπία μεταξύ των στοιχείων των κρατών μελών, των επαγγελματιών και της Ένωσης. Η επιλογή 3 αναμένεται να έχει σημαντικό θετικό αντίκτυπο στην αποδοτικότητα και την οικονομική ανάπτυξη των σχετικών τομέων· αντικατοπτρίζει επίσης πιστότερα την έκβαση της διαβούλευσης μεταξύ των ενδιαφερόμενων μερών και των κρατών μελών.

Ο προϋπολογισμός της ΕΕ που είναι απαραίτητος για την εφαρμογή της επιλογής 3 εξασφαλίστηκε στην πρόταση της Επιτροπής για το πολυετές δημοσιονομικό πλαίσιο (ΠΔΠ) για την περίοδο 2014-2020. Οι αντίστοιχες νομικές διατάξεις περιλαμβάνονται στη νομοθετική πρόταση κανονισμού για τη θέσπιση διατάξεων για τη διαχείριση των δαπανών της Ένωσης που συνδέονται με την τροφική αλυσίδα, την υγεία των ζώων και την καλή μεταχείριση των ζώων, και που αφορούν την υγεία των φυτών και το φυτικό πολλαπλασιαστικό υλικό.

Μικρομεσαίες επιχειρήσεις και πολύ μικρές επιχειρήσεις

Η φύση του φυτοϋγειονομικού καθεστώτος απαιτεί οι μικρομεσαίες επιχειρήσεις (ΜΜΕ) να μην απαλλάσσονται από τις υποχρεώσεις του παρόντος κανονισμού. Η πλειονότητα των επιχειρήσεων που επηρεάζονται από το καθεστώς είναι ΜΜΕ, και η απαλλαγή τους εκ των προτέρων θα έθετε ουσιαστικά σε κίνδυνο τους στόχους του καθεστώτος. Ωστόσο, η πρόταση απαλλάσσει τις επιχειρήσεις που πωλούν φυτά και φυτικά προϊόντα αποκλειστικά στην τοπική αγορά από την υποχρέωση να εκδίδουν φυτοϋγειονομικά διαβατήρια, τα οποία, επιπλέον, ούτως ή άλλως δεν θα απαιτούνται για τις πωλήσεις σε μη επαγγελματίες τελικούς καταναλωτές. Για τις πολύ μικρές επιχειρήσεις, θα υπάρξει, βάσει του νέου κανονισμού για τους επίσημους ελέγχους, δυνατότητα ειδικών ρυθμίσεων όσον αφορά τη δυνητική επιστροφή τελών για φυτοϋγειονομικούς ελέγχους, στο πλαίσιο των κανόνων για τις κρατικές ενισχύσεις.

Θεμελιώδη δικαιώματα

Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται ιδίως από τον Χάρτη των Θεμελιωδών Δικαιωμάτων της Ευρωπαϊκής Ένωσης. Θα πρέπει να εφαρμόζεται από τα κράτη μέλη σύμφωνα με τα εν λόγω δικαιώματα και αρχές, που εφαρμόζονται κατάλληλα στην εθνική τους νομοθεσία. Εντούτοις, ορισμένες διατάξεις του παρόντος κανονισμού περιορίζουν συγκεκριμένα δικαιώματα βάσει του Χάρτη, μόνο στον βαθμό που αυτό είναι απολύτως απαραίτητο για την προστασία του γενικού συμφέροντος της Ένωσης που αφορά ο παρών κανονισμός και, παράλληλα, τη διατήρηση της ουσίας των εν λόγω δικαιωμάτων.

Η εκρίζωση των εστιών των αλλόχθονων επιβλαβών οργανισμών μπορεί να έχει επιτυχία μόνο αν εξαλειφθούν όλες οι πηγές προσβολής. Εκτός από την εμφάνιση εστιών επιβλαβών οργανισμών καραντίνας στις εγκαταστάσεις των επαγγελματιών, μπορεί να εμφανιστούν επίσης εστίες στο δημόσιο ή ιδιωτικό πράσινο. Στις περιπτώσεις αυτές, τα μέτρα εκρίζωσης πρέπει να καλύπτουν τα προσβεβλημένα και τα δυνητικώς προσβεβλημένα φυτά στο εν λόγω δημόσιο και ιδιωτικό πράσινο για να έχουν επιτυχία (τυχόν εναπομείναντα προσβεβλημένα φυτά θα λειτουργήσουν ως πηγή νέας προσβολής αλλού). Τούτο σημαίνει ότι, σε ορισμένες περιπτώσεις, οι αρμόδιες αρχές των κρατών μελών πρέπει να αποκτήσουν πρόσβαση σε ιδιωτικές εγκαταστάσεις για επίσημους ελέγχους, τους οποίους ενδεχομένως θα ακολουθήσει η επιβολή μέτρων θεραπείας ή εκρίζωσης ή ορισμένων περιορισμών ή απαγορεύσεων σχετικά με τη χρήση των φυτών. Πρόκειται για περιορισμό των άρθρων 7 και 17 του Χάρτη των Θεμελιωδών Δικαιωμάτων που αφορούν, αντίστοιχα, τον σεβασμό της ιδιωτικής και οικογενειακής ζωής και το δικαίωμα ιδιοκτησίας. Ο περιορισμός αυτός είναι αναγκαίος για την επίτευξη ενός στόχου γενικού συμφέροντος, που είναι η προστασία της υγείας των φυτών στην Ένωση. Ο περιορισμός αυτός είναι αναλογικός, επειδή ο στόχος γενικού συμφέροντος δεν μπορεί να επιτευχθεί χωρίς την εξασφάλιση ότι τα φυτοϋγειονομικά μέτρα τηρούνται εξίσου από όλους (η μη καταστροφή των προσβεβλημένων φυτών στους ιδιωτικούς κήπους θα εκμηδένιζε τα οφέλη των μέτρων εκρίζωσης που επιβάλλονται στους επαγγελματίες και εκτελούνται στο δημόσιο πράσινο). Τα κράτη μέλη θα είναι αρμόδια να παρέχουν εύλογη αποζημίωση σε εύλογο χρονικό διάστημα στους θιγόμενους πολίτες για την προκληθείσα ζημία. Κατ’ αυτόν τον τρόπο διατηρείται η ουσία του δικαιώματος ιδιοκτησίας.

Οποιοσδήποτε γνωρίζει την παρουσία επιβλαβών οργανισμών καραντίνας θα είναι υποχρεωμένος να κοινοποιεί την παρουσία του εν λόγω επιβλαβούς οργανισμού καραντίνας στις αρμόδιες αρχές, μαζί με τις πληροφορίες σχετικά με την καταγωγή και τη φύση του σχετικού υλικού. Αυτό θα ισχύει επίσης και για τα εργαστήρια και τους ερευνητικούς οργανισμούς που συναντούν επιβλαβείς οργανισμούς στα δείγματα που τους παρέχονται. Αυτό μπορεί σε ορισμένες περιπτώσεις να συνιστά περιορισμό του άρθρου 8 του Χάρτη, όσον αφορά το δικαίωμα προστασίας των δεδομένων προσωπικού χαρακτήρα. Ο εν λόγω περιορισμός είναι αναγκαίος προκειμένου να επιτευχθεί ο στόχος δημόσιου συμφέροντος της υγείας των φυτών για την Ένωση, αφού τα κρούσματα επιβλαβών οργανισμών καραντίνας πρέπει να κοινοποιούνται στις αρμόδιες αρχές ώστε να εξασφαλίζεται η άμεση εκρίζωση των εστιών. Ο περιορισμός είναι αναλογικός, διότι τα δεδομένα προσωπικού χαρακτήρα υπόκεινται στη διάταξη μόνο στον βαθμό που είναι απαραίτητα για τις αρμόδιες αρχές προκειμένου να επιτύχουν τον εντοπισμό των εστιών και να λάβουν τα αναγκαία μέτρα. Κατ’ αυτόν τον τρόπο διατηρείται η ουσία του δικαιώματος προστασίας των δεδομένων προσωπικού χαρακτήρα.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Κεφάλαιο I: Αντικείμενο, πεδίο εφαρμογής και ορισμοί

Το εδαφικό πεδίο εφαρμογής του καθεστώτος δεν περιλαμβάνει μη ευρωπαϊκές εξόχως απόκεντρες περιφέρειες των κρατών μελών, αφού οι εν λόγω περιφέρειες ανήκουν σε άλλες βιογεωγραφικές περιοχές του πλανήτη, όπου παρουσιάζονται οι επιβλαβείς οργανισμοί από τους οποίους απαιτείται προστασία των ευρωπαϊκών εδαφών των κρατών μελών. Το εδαφικό πεδίο εφαρμογής του καθεστώτος περιλαμβάνει μέρος του Μακαρονησιακού Αρχιπελάγους (νήσος Μαδέρα και Αζόρες), που αποτελεί βιογεωγραφική περιοχή η οποία αλληλεπικαλύπτεται με την περιοχή της Μεσογείου, ιδίως την Ιβηρική Χερσόνησο, από άποψη φυσικής βλάστησης. Επομένως, είναι σκόπιμο να συμπεριληφθεί το εν λόγω αρχιπελάγους στο πεδίο εφαρμογής του καθεστώτος. Στο παράρτημα I απαριθμούνται τα εδάφη των κρατών μελών που καλύπτονται από τη Συνθήκη για τη λειτουργία της Ευρωπαϊκής Ένωσης, αλλά, για τους σκοπούς του παρόντος κανονισμού, θεωρούνται τρίτες χώρες.

Τα χωροκατακτητικά φυτά εκτός από τα παρασιτικά φυτά (που τρέφονται με φυτά-ξενιστές) εξαιρούνται από το πεδίο εφαρμογής, σύμφωνα με το αποτέλεσμα της εκτίμησης αντικτύπου.

Παρέχονται ορισμοί, όπως απαιτείται.

Κεφάλαιο II: Επιβλαβείς οργανισμοί καραντίνας

Στην οδηγία 2000/29/ΕΚ οι επιβλαβείς οργανισμοί απαριθμούνται σε ειδικά παραρτήματα. Αντίθετα, η πρόταση καθορίζει την εννοιολογική φύση των επιβλαβών οργανισμών καραντίνας και, στη συνέχεια, τους απαριθμεί σε εκτελεστικές πράξεις, είτε ως επιβλαβείς οργανισμούς καραντίνας στην Ένωση είτε ως επιβλαβείς οργανισμούς καραντίνας στις προστατευόμενες ζώνες. Οι επιβλαβείς οργανισμοί καραντίνας στην Ένωση απαιτούν μέτρα εκρίζωσης σε όλο το έδαφος της Ένωσης, ενώ για τους επιβλαβείς οργανισμούς καραντίνας στις προστατευόμενες ζώνες αυτό ισχύει μόνο εντός συγκεκριμένων προστατευόμενων ζωνών όπου δεν υπάρχουν ορισμένοι επιβλαβείς οργανισμοί, ενώ είναι γνωστό ότι υπάρχουν σε άλλα μέρη του εδάφους της Ένωσης. Η πρόταση εξουσιοδοτεί την Επιτροπή να καταγράψει ορισμένους επιβλαβείς οργανισμούς καραντίνας ως επιβλαβείς οργανισμούς για την Ένωση, με μέγιστο όριο το 10% των καταγεγραμμένων επιβλαβών οργανισμών καραντίνας στην Ένωση. Οι εν λόγω επιβλαβείς οργανισμοί θα υπόκεινται σε υψηλότερο επίπεδο υποχρεώσεων όσον αφορά την ετοιμότητα και την εκρίζωση, με παράλληλη αυξημένη χρηματοδοτική στήριξη από την Ένωση για τις απαιτούμενες δράσεις. Τα κριτήρια για να αποφασιστεί κατά πόσον ένας επιβλαβής οργανισμός μπορεί να χαρακτηριστεί ως επιβλαβής οργανισμός καραντίνας, επιβλαβής οργανισμός καραντίνας στην Ένωση, επιβλαβής οργανισμός καραντίνας στις προστατευόμενες ζώνες ή επιβλαβής οργανισμός προτεραιότητας παρατίθενται στο παράρτημα II του κανονισμού. Προβλέπεται μεταφορά των επιβλαβών οργανισμών που απαριθμούνται επί του παρόντος στα παραρτήματα I και II της οδηγίας 2000/29/ΕΚ στους κατάλληλους καταλόγους των μελλοντικών πράξεων εφαρμογής. Δεν θα γίνεται πλέον διάκριση μεταξύ των επιβλαβών οργανισμών που απαριθμούνται επί του παρόντος στο παράρτημα Ι και στο παράρτημα ΙΙ της οδηγίας 2000/29/ΕΚ.

Επιπλέον, το παρόν κεφάλαιο καθορίζει λεπτομερείς κανόνες σχετικά με την κοινοποίηση της παρουσίας επιβλαβών οργανισμών καραντίνας, τα μέτρα που πρέπει να λαμβάνονται για την εκρίζωση των εν λόγω επιβλαβών οργανισμών, συμπεριλαμβανομένου του περιορισμού των περιοχών που υπόκεινται σε μέτρα εκρίζωσης, τις έρευνες που πρέπει να διεξάγονται για την παρουσία επιβλαβών οργανισμών και την κατάρτιση σχεδίων έκτακτης ανάγκης και σχεδίων εκρίζωσης των εστιών επιβλαβών οργανισμών προτεραιότητας.

Οι διατάξεις που προβλέπονται στο παρόν κεφάλαιο εξουσιοδοτούν την Επιτροπή να εκδίδει εκτελεστικές πράξεις σχετικά με μόνιμα μέτρα για τη διαχείριση των επιβλαβών οργανισμών καραντίνας που είναι καταγεγραμμένοι στο έδαφος της Ένωσης. Οι εν λόγω πράξεις μπορούν επίσης να εκδίδονται σε προσωρινή βάση για τους μη καταγεγραμμένους επιβλαβείς οργανισμούς καραντίνας, αν χρειάζεται, με τη διαδικασία του επείγοντος που θεσπίστηκε βάσει της συνθήκης της Λισαβόνας. Τα μέσα που αναπτύσσονται στο παρόν κεφάλαιο υπάρχουν σήμερα βάσει της οδηγίας 2000/29/ΕΚ· ωστόσο, η πρόταση αναπτύσσει τα εν λόγω μέσα ρητά. Περιλαμβάνεται διάταξη που επιτρέπει στα κράτη μέλη να λαμβάνουν μέτρα για την καταπολέμηση των επιβλαβών οργανισμών αυστηρότερα από ό,τι προβλέπει η νομοθεσία της Ένωσης, υπό την προϋπόθεση ότι τα μέτρα αυτά δεν περιορίζουν κατά κανένα τρόπο την ελεύθερη κυκλοφορία των φυτών, των φυτικών προϊόντων και άλλων αντικειμένων που υπόκεινται σε ρυθμίσεις στην εσωτερική αγορά.

Το κεφάλαιο καλύπτει επίσης τις διατάξεις σχετικά με τις προστατευόμενες ζώνες, οι οποίες διατηρούν το υπάρχον σύστημα, ωστόσο ρητά ενισχυμένο για να εξασφαλιστεί ότι οι προστατευόμενες ζώνες αιτιολογούνται τεχνικά και ότι οι τυχόν σχετικές εστίες επιβλαβών οργανισμών καραντίνας στις προστατευόμενες ζώνες εκριζώνονται σωστά και εγκαίρως. Αν όχι, η προστατευόμενη ζώνη θα ανακληθεί. Με τις τροποποιήσεις αυτές, το σύστημα προστατευόμενων ζωνών της Ένωσης ευθυγραμμίζεται με το σύστημα των περιοχών που είναι ελεύθερες επιβλαβών οργανισμών που προβλέπεται από τη διεθνή σύμβαση για την προστασία των φυτών (IPPC), όπως ζητήθηκε από τα ενδιαφερόμενα μέρη του καθεστώτος και από τρίτες χώρες.

Κεφάλαιο III: Επιβλαβείς για την ποιότητα οργανισμοί

Οι επιβλαβείς οργανισμοί που επηρεάζουν τη σκοπούμενη χρήση των φυτών προς φύτευση, αλλά δεν απαιτούν εκρίζωση, ρυθμίζονται επί του παρόντος νομοθετικά βάσει των οδηγιών σχετικά με την εμπορία των σπόρων και του φυτικού πολλαπλασιαστικού υλικού και, εν μέρει, βάσει του παραρτήματος ΙΙ της οδηγίας 2000/29/ΕΚ. Η πρόταση τους κατηγοριοποιεί όλους ως επιβλαβείς για την ποιότητα οργανισμούς στην Ένωση. Περιγράφει την εννοιολογική φύση αυτών των επιβλαβών οργανισμών και στη συνέχεια τους καταγράφει με εκτελεστικές πράξεις. Τα κριτήρια για να αποφασιστεί κατά πόσον ένας επιβλαβής οργανισμός μπορεί να χαρακτηριστεί επιβλαβής για την ποιότητα οργανισμός στην Ένωση παρατίθενται στο παράρτημα ΙΙ. Οι επιβλαβείς για την ποιότητα οργανισμοί δεν θα ρυθμίζονται, βάσει της νομοθετικής πρότασης για το φυτικό πολλαπλασιαστικό υλικό, πέραν της συμπερίληψής τους, κατά περίπτωση, στα συστήματα πιστοποίησης.

Σχηματική παρουσίαση των διαφόρων τύπων επιβλαβών οργανισμών στην πρόταση, της διαδικασίας λήψης αποφάσεων για τον χαρακτηρισμό τους και των μέτρων που απαιτούνται για την αντιμετώπισή τους.

Κεφάλαιο IV: Μέτρα όσον αφορά τα φυτά, τα φυτικά προϊόντα και άλλα αντικείμενα

Η οδηγία 2000/29/ΕΚ έχει παραρτήματα που απαριθμούν απαγορεύσεις για ορισμένα φυτά, φυτικά προϊόντα και άλλα αντικείμενα (παράρτημα III) και ειδικές απαιτήσεις για την εισαγωγή και κυκλοφορία εντός της Ένωσης (παράρτημα IV). Η πρόταση εξουσιοδοτεί την Επιτροπή να θεσπίσει τέτοιους καταλόγους με εκτελεστικές πράξεις. Οι διατάξεις του κεφαλαίου IV αφορούν επιπλέον τους κανόνες αναγνώρισης των μέτρων τρίτων χωρών ως ισοδύναμων προς τα μέτρα της Ένωσης, καθώς και τις παρεκκλίσεις από τις απαγορεύσεις. Εξετάζονται επίσης οι αντίστοιχοι κανόνες σχετικά με την κυκλοφορία των φυτών, των φυτικών προϊόντων και άλλων αντικειμένων προς τις προστατευόμενες ζώνες και εντός αυτών.

Νέο στο φυτοϋγειονομικό καθεστώς της Ένωσης είναι ένα άρθρο που εξουσιοδοτεί την Επιτροπή να εκδίδει εκτελεστικές πράξεις για την αντιμετώπιση πρωτοεμφανιζόμενων κινδύνων από ορισμένα φυτά, φυτικά προϊόντα και άλλα αντικείμενα προς φύτευση από ορισμένες τρίτες χώρες, που απαιτούν τη λήψη προστατευτικών μέτρων. Το καταγεγραμμένο φυτικό υλικό απαιτεί εντατική μακροσκοπική εξέταση και δοκιμή, ή υπαγωγή σε περίοδο καραντίνας, ή υπόκειται σε προσωρινή απαγόρευση εισαγωγής στην Ένωση. Τα μέτρα αυτά εφαρμόζονται για δύο έτη, με δυνατότητα παράτασης μία φορά. Κατά τη διάρκεια αυτού του χρονικού διαστήματος, διενεργείται πλήρης εκτίμηση επικινδυνότητας, η οποία ακολουθείται από απόφαση για τη νομοθετική ρύθμιση του υλικού σε μόνιμη βάση ή την άρση των προσωρινών μέτρων.

Νέο είναι επίσης ένα άρθρο που προβλέπει τους βασικούς κανόνες για τους σταθμούς καραντίνας, όταν η χρήση των εν λόγω σταθμών απαιτείται από τον κανονισμό ή από πράξεις παραγώγου δικαίου που έχουν εκδοθεί βάσει του κανονισμού.

Η εισαγωγή στην Ένωση φυτών που υπόκεινται σε ρυθμίσεις από επιβάτες στις αποσκευές τους δεν θα εξαιρείται πλέον από τις αντίστοιχες απαιτήσεις και απαγορεύσεις. Τούτο είναι αναγκαίο διότι έχει διαπιστωθεί ότι τα φυτά σε αποσκευές επιβατών παρουσιάζουν όλο και μεγαλύτερο κίνδυνο για το φυτοϋγειονομικό καθεστώς της Ένωσης και θέτουν σε κίνδυνο την επιτυχία του καθεστώτος.

Νέο, τέλος, είναι ένα άρθρο το οποίο προβλέπει ότι οι εξαγωγές φυτών, φυτικών προϊόντων και άλλων αντικειμένων σε τρίτες χώρες πραγματοποιούνται είτε σύμφωνα με τους κανόνες της Ένωσης είτε, αν το επιτρέπουν οι κανόνες της τρίτης χώρας ή αν η τρίτη χώρα συμφωνεί εν προκειμένω ρητά, μέσω διμερών συμφωνιών ή με άλλο τρόπο, σύμφωνα με τις απαιτήσεις της εν λόγω τρίτης χώρας.

Κεφάλαιο V: Καταγραφή των επαγγελματιών και ιχνηλασιμότητα

Η πρόταση απαιτεί από τους σχετικούς επαγγελματίες να είναι εγγεγραμμένοι σε μητρώο, το οποίο θα περιλαμβάνει επίσης τους επαγγελματίες που υποχρεούνται να καταγραφούν βάσει του προτεινόμενου κανονισμού σχετικά με το φυτικό αναπαραγωγικό υλικό. Αυτό θα μειώσει την επιβάρυνση των επαγγελματιών. Οι καταγεγραμμένοι επαγγελματίες πρέπει να πληρούν ορισμένες απαιτήσεις για την ιχνηλασιμότητα του φυτικού υλικού που έχουν υπό τον έλεγχό τους.

Κεφάλαιο VI: Πιστοποίηση φυτών, φυτικών προϊόντων και άλλων αντικειμένων

Η οδηγία 2000/29/ΕΚ έχει παράρτημα (V) που απαριθμεί τις απαιτήσεις σχετικά με την πιστοποίηση των φυτών, των φυτικών προϊόντων και άλλων αντικειμένων που εισέρχονται ή διακινούνται εντός της Ένωσης. Η πρόταση εξουσιοδοτεί την Επιτροπή να θεσπίζει τέτοιους καταλόγους με κατ’ εξουσιοδότηση πράξεις. Εξετάζονται επίσης οι αντίστοιχους κανόνες σχετικά με την πιστοποίηση των φυτών, των φυτικών προϊόντων και άλλων αντικειμένων που εισέρχονται ή διακινούνται εντός των προστατευόμενων ζωνών.

Η πρόταση προβλέπει ότι όλα τα φυτά προς φύτευση, εκτός από ορισμένους σπόρους, απαιτούν φυτοϋγειονομικό πιστοποιητικό για την εισαγωγή τους στην Ένωση και φυτοϋγειονομικό διαβατήριο για τη διακίνησή τους εντός της Ένωσης. Τα φυτοϋγειονομικά διαβατήρια απαιτούνται για όλες τις μεταφορές μεταξύ επαγγελματιών, αλλά όχι για τις πωλήσεις στους τελικούς μη επαγγελματίες χρήστες. Το φυτοϋγειονομικό διαβατήριο θα απλουστευθεί και να εναρμονιστεί. Αντί του αριθμού παρτίδας, το φυτοϋγειονομικό διαβατήριο μπορεί να χρησιμοποιεί ολοκληρωμένο κύκλωμα, γραμμωτό κωδικό (barcode) ή ολόγραμμα, με τη βοήθεια του οποίου θα συνδέεται με τα συστήματα εσωτερικής ιχνηλασιμότητας των επαγγελματιών.

Η εξέταση των φυτών, των φυτικών προϊόντων και άλλων αντικειμένων που απαιτούν φυτοϋγειονομικό διαβατήριο μπορεί να απαιτήσει τη χρήση συστημάτων πιστοποίησης όσον αφορά ορισμένους επιβλαβείς οργανισμούς καραντίνας και/ή επιβλαβείς για την ποιότητα οργανισμούς, όπου η επιτόπια εξέταση κατά τη διάρκεια της καλλιεργητικής περιόδου είναι απαραίτητη. Η δυνατότητα αυτή μπορεί να δημιουργηθεί χάρη στην ένταξη των επιβλαβών για την ποιότητα οργανισμών στον φυτοϋγειονομικό κανονισμό. Όταν απαιτούνται συστήματα πιστοποίησης βάσει του φυτοϋγειονομικού κανονισμού, προβλέπεται ότι θα χρησιμοποιούνται τα συστήματα πιστοποίησης που θα έχουν δημιουργηθεί βάσει του προτεινόμενου κανονισμού σχετικά με το φυτικό αναπαραγωγικό υλικό. Αυτό αποκλείει τη δημιουργία διπλών συστημάτων, που θα είχε ως αποτέλεσμα διπλό κόστος για τους επαγγελματίες.

Τα φυτοϋγειονομικά διαβατήρια εκδίδονται από καταγεγραμμένους επαγγελματίες που έχουν εξουσιοδοτηθεί εν προκειμένω από τις αρμόδιες αρχές, ή, κατόπιν αιτήματός τους, από τις αρμόδιες αρχές. Όταν το φυτικό υλικό απαιτεί φυτοϋγειονομικό διαβατήριο βάσει του φυτοϋγειονομικού κανονισμού και σήμα πιστοποίησης βάσει του προτεινόμενου κανονισμού σχετικά με το φυτικό αναπαραγωγικό υλικό, το φυτοϋγειονομικό διαβατήριο και το σήμα πιστοποίησης πρέπει να συγκεντρώνονται σε ένα ενιαίο έγγραφο. Αυτό αποκλείει το διπλό κόστος για τους επαγγελματίες, όταν η έκδοση γίνεται από τις αρμόδιες αρχές.

Προβλέπονται κανόνες σχετικά με την εξουσιοδότηση και την εποπτεία των επαγγελματιών που εκδίδουν φυτοϋγειονομικά διαβατήρια και για την εξέταση του σχετικού φυτικού υλικού, ώστε να διασφαλιστεί ότι το υλικό συμμορφώνεται με όλες τις διατάξεις του κανονισμού.

Επίσης, προβλέπονται κανόνες σχετικά με την εξουσιοδότηση και την εποπτεία των παραγωγών υλικού συσκευασίας από ξύλο οι οποίοι τοποθετούν συγκεκριμένο σήμα στο εν λόγω υλικό, κατόπιν επεξεργασίας του σύμφωνα με το διεθνές πρότυπο για τα φυτοϋγειονομικά μέτρα αριθ. 15 του «κανονισμού του υλικού συσκευασίας από ξύλο στο διεθνές εμπόριο».

Όσον αφορά τις εξαγωγές, η πρόταση προβλέπει την καθιέρωση ενός προεξαγωγικού πιστοποιητικού για τις περιπτώσεις στις οποίες το φυτικό υλικό εξάγεται από κράτος μέλος που δεν είναι το κράτος μέλος καταγωγής. Το προεξαγωγικό πιστοποιητικό θα αντικαταστήσει το χρησιμοποιούμενο επί του παρόντος ανεπίσημο έγγραφο προσανατολισμού το οποίο συμφωνήθηκε από τα κράτη μέλη.

Κεφάλαιο VII: Μέτρα για τη στήριξη της εφαρμογής του κανονισμού

Η πρόταση προβλέπει τη θέσπιση ενός ηλεκτρονικού συστήματος κοινοποίησης για την κοινοποίηση και την υποβολή εκθέσεων.

Κεφάλαιο VIII: Τελικές διατάξεις

Η πρόταση προβλέπει ότι η Επιτροπή θα επικουρείται από μια νέα μόνιμη επιτροπή, η οποία θα περιλαμβάνει τις υφιστάμενες επιτροπές που ασχολούνται με την τροφική αλυσίδα, την υγεία των ζώων και των φυτών και το φυτικό αναπαραγωγικό υλικό (αντί της υφιστάμενης μόνιμης φυτοϋγειονομικής επιτροπής).

Η πρόταση προβλέπει τροποποιήσεις του κανονισμού που θεσπίζει διατάξεις για τη διαχείριση των δαπανών που συνδέονται με την τροφική αλυσίδα, την υγεία των ζώων και την καλή μεταχείριση των ζώων και που αφορούν την υγεία των φυτών και το φυτικό αναπαραγωγικό υλικό, ο οποίος προβλέπεται να εγκριθεί πριν από την τρέχουσα νομοθετική πρόταση. Οι τροποποιήσεις αυτές περιλαμβάνουν τη δυνατότητα της Ένωσης να συγχρηματοδοτεί μέτρα σχετικά με τους επιβλαβείς οργανισμούς προτεραιότητας (κατηγορία επιβλαβών οργανισμών που δημιουργείται στην παρούσα πρόταση) και την αποζημίωση των επαγγελματιών για τη διαφυγούσα αξίας του φυτικού υλικού που καταστρέφεται λόγω των μέτρων εκρίζωσης σχετικά με τους επιβλαβείς οργανισμούς προτεραιότητας.

Η πρόταση καταργεί έξι λεγόμενες οδηγίες καταπολέμησης που περιλαμβάνουν μέτρα καταπολέμησης ορισμένων επιβλαβών οργανισμών καραντίνας (μύκητας καραντίνας της πατάτας Synchytrium endobioticum, κυστογόνος νηματώδης της πατάτας, καστανή σήψη της πατάτας, κορυνοβακτηρίωση της πατάτας, φυλλοδέτης των γαρυφάλλων και ψείρα του Αγίου Ιωσήφ) που είναι γνωστό ότι είναι παρόντες στην Ένωση. Νομοθετικές πράξεις τέτοιας φύσης θα εκδίδονται στο μέλλον ως πράξεις παραγώγου δικαίου βάσει του προτεινόμενου κανονισμού και όχι ως πράξεις συναπόφασης. Οι οδηγίες σχετικά με τους επιβλαβείς οργανισμούς της πατάτας θα αντικατασταθούν από πράξεις παραγώγου δικαίου που θα έχουν εκδοθεί βάσει του προτεινόμενου κανονισμού, χωρίς να αλλάζει η ουσία τους. Οι οδηγίες σχετικά με τον φυλλοδέτη των γαρυφάλλων και την ψείρα του Αγίου Ιωσήφ δεν θα αντικατασταθούν.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Οι δημοσιονομικές διατάξεις και οι πιστώσεις για την εφαρμογή του κανονισμού έως την 31η Δεκεμβρίου 2020 θα παρουσιαστούν στην προσεχή νομική πρόταση κανονισμού σχετικά με τη διαχείριση των δαπανών που συνδέονται με την τροφική αλυσίδα, την υγεία των ζώων και την καλή μεταχείριση των ζώων και που αφορούν την υγεία των φυτών και του φυτικού αναπαραγωγικού υλικού. Η παρούσα πρόταση δεν συνεπάγεται δαπάνες που δεν θα είναι μέρος του δημοσιονομικού δελτίου της εν λόγω νομικής πρότασης κανονισμού και δεν απαιτεί πρόσθετους ανθρώπινους πόρους.

2013/0141 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

περί προστατευτικών μέτρων κατά των επιβλαβών για τα φυτά οργανισμών

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43,

Έχοντας υπόψη την πρόταση της Ευρωπαϊκής Επιτροπής,

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[10],

Έχοντας υπόψη τη γνώμη της Επιτροπής των Περιφερειών[11],

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

(1) Η οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας[12] ορίζει σύστημα υγείας των φυτών.

(2) Στις 21 Νοεμβρίου 2008 το Συμβούλιο κάλεσε την Επιτροπή να προβεί σε αξιολόγηση του εν λόγω φυτοϋγειονομικού καθεστώτος[13].

(3) Με βάση το αποτέλεσμα της αξιολόγησης αυτής και την πείρα που αποκτήθηκε από την εφαρμογή της οδηγίας 2000/29/ΕΚ, η εν λόγω οδηγία θα πρέπει να αντικατασταθεί. Για να εξασφαλιστεί η ομοιόμορφη εφαρμογή των νέων κανόνων, η πράξη που αντικαθιστά την εν λόγω οδηγία θα πρέπει να λάβει τη μορφή κανονισμού.

(4) Η υγεία των φυτών είναι πολύ σημαντική για τη φυτική παραγωγή, το δημόσιο και το ιδιωτικό πράσινο, τα φυσικά οικοσυστήματα, τις υπηρεσίες των οικοσυστημάτων και τη βιοποικιλότητα στην Ένωση. Η υγεία των φυτών απειλείται από είδη που είναι επιβλαβή για τα φυτά και τα φυτικά προϊόντα, αποκαλούμενα εφεξής «επιβλαβείς οργανισμοί». Για την καταπολέμηση της απειλής αυτής, είναι αναγκαίο να θεσπιστούν μέτρα σχετικά με τον προσδιορισμό των φυτοϋγειονομικών κινδύνων που εγκυμονούν οι εν λόγω επιβλαβείς οργανισμοί και τη μείωση των κινδύνων αυτών σε αποδεκτό επίπεδο.

(5) Η ανάγκη για τέτοια μέτρα έχει αναγνωριστεί εδώ και πολύ καιρό. Τα εν λόγω μέτρα έχουν αποτελέσει αντικείμενο διεθνών συμφωνών και διεθνών συμβάσεων, συμπεριλαμβανομένων της διεθνούς σύμβασης για την προστασία των φυτών (IPPC), της 6ης Δεκεμβρίου 1951, η οποία συνήφθη στο πλαίσιο του Οργανισμού Τροφίμων και Γεωργίας των Ηνωμένων Εθνών (FAO), και του νέου αναθεωρημένου κειμένου που εγκρίθηκε στη διάσκεψη του Οργανισμού Τροφίμων και Γεωργίας, τον Νοέμβριο του 1997, κατά την 29η σύνοδό του. Η Ένωση είναι συμβαλλόμενο μέρος στην IPPC.

(6) Διαπιστώθηκε ότι για τον προσδιορισμό του πεδίου εφαρμογής του παρόντος κανονισμού είναι σημαντικό να ληφθούν υπόψη βιογεωγραφικοί παράγοντες, ώστε να αποφευχθεί η διασπορά επιβλαβών οργανισμών που δεν είναι παρόντες στο ευρωπαϊκό έδαφος της Ένωσης στο εν λόγω έδαφος. Κατά συνέπεια, τα μη ευρωπαϊκά εδάφη (εξόχως απόκεντρες περιφέρειες) των κρατών μελών, που αναφέρονται στο άρθρο 355 παράγραφος 1 της ΣΛΕΕ, θα πρέπει να μην περιληφθούν στο πεδίο εφαρμογής του παρόντος κανονισμού. Θα πρέπει να καταρτιστεί κατάλογος των εν λόγω εδαφών. Στην περίπτωση που η κατάσταση ενός τέτοιου εδάφους ή ενός εδάφους που αναφέρεται στο άρθρο 355 παράγραφος 2 της ΣΛΕΕ τροποποιηθεί σύμφωνα με το άρθρο 355 παράγραφος 6 της ΣΛΕΕ, ο κατάλογος αυτός θα πρέπει να τροποποιηθεί, ώστε να εξασφαλιστεί ότι το εδαφικό πεδίο εφαρμογής του παρόντος κανονισμού εξακολουθεί να περιορίζεται στο ευρωπαϊκό τμήμα του εδάφους της Ένωσης. Οι αναφορές σε τρίτες χώρες θα πρέπει να θεωρούνται επίσης αναφορές στα εδάφη που περιλαμβάνονται στον εν λόγω κατάλογο.

(7) Η οδηγία 2000/29/ΕΚ ορίζει κανόνες σχετικά με τους επίσημους ελέγχους που πρέπει να διενεργούνται από τις αρμόδιες αρχές όσον αφορά τα προστατευτικά μέτρα κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της διασποράς τους στο εσωτερικό της Κοινότητας. Οι εν λόγω κανόνες ορίζονται, επί του παρόντος, από τον κανονισμό (ΕΕ) αριθ. …/…. για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών, το φυτικό αναπαραγωγικό υλικό και τα φυτοπροστατευτικά προϊόντα, καθώς και για την τροποποίηση των κανονισμών (ΕΚ) αριθ. 999/2001, 1829/2003, 1831/2003, 1/2005, 396/2005, 834/2007, 1099/2009, 1069/2009, 1107/2009, τους κανονισμούς (ΕΕ) αριθ. 1151/2012, [….]/2013 [Office of Publications, please insert number of Regulation laying down provisions for the management of expenditure relating to the food chain, animal health and animal welfare, and relating to plant health and plant reproductive material], και τις οδηγίες 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ, 2008/120/ΕΚ and 2009/128/ΕΚ (κανονισμός για τους επίσημους ελέγχους)[14] [Office of Publications, please insert number of Regulation on Official Controls and, in the footnote, the reference to the Official Journal] και, ως εκ τούτου, δεν θα πρέπει να συμπεριληφθούν στον παρόντα κανονισμό.

(8) Θα πρέπει να οριστούν κριτήρια για να επιτραπεί ο προσδιορισμός των επιβλαβών οργανισμών για τους οποίους είναι αναγκαίο να θεσπιστούν μέτρα καταπολέμησης για ολόκληρο το έδαφος της Ένωσης. Οι εν λόγω επιβλαβείς οργανισμοί αναφέρονται ως «επιβλαβείς οργανισμοί καραντίνας στην Ένωση». Θα πρέπει, επίσης, να οριστούν κριτήρια για τον προσδιορισμό των επιβλαβών οργανισμών για τους οποίους είναι αναγκαίο να θεσπιστούν μέτρα καταπολέμησης μόνον όσον αφορά ένα ή περισσότερα τμήματα του εν λόγω εδάφους. Οι εν λόγω επιβλαβείς οργανισμοί αναφέρονται ως «επιβλαβείς οργανισμοί καραντίνας στις προστατευόμενες ζώνες».

(9) Για να είναι δυνατόν οι προσπάθειες για την καταπολέμηση των επιβλαβών οργανισμών καραντίνας στην Ένωση να επικεντρωθούν στους επιβλαβείς οργανισμούς των οποίων ο οικονομικός, περιβαλλοντικός ή κοινωνικός αντίκτυπος είναι σοβαρότερος για το έδαφος της Ένωσης ως σύνολο, θα πρέπει να καταρτιστεί ένας περιορισμένος κατάλογος των εν λόγω επιβλαβών οργανισμών, οι οποίοι εφεξής αποκαλούνται «επιβλαβείς οργανισμοί προτεραιότητας».

(10) Είναι σκόπιμο να προβλεφθούν εξαιρέσεις από την απαγόρευση εισαγωγής και διακίνησης στο εσωτερικό του εδάφους της Ένωσης επιβλαβών οργανισμών καραντίνας στην Ένωση για επιστημονικούς σκοπούς, δοκιμές, επιλογή ποικιλιών, γενετική βελτίωση ή εκθέσεις.

(11) Για να εξασφαλιστεί η αποτελεσματική και έγκαιρη δράση σε περίπτωση παρουσίας επιβλαβούς οργανισμού καραντίνας στην Ένωση, θα πρέπει να ισχύουν υποχρεώσεις κοινοποίησης για το κοινό, τους επαγγελματίες και τα κράτη μέλη.

(12) Όταν οι εν λόγω υποχρεώσεις κοινοποίησης συνεπάγονται ότι τα δεδομένα προσωπικού χαρακτήρα των φυσικών ή νομικών προσώπων θα πρέπει να κοινοποιούνται στις αρμόδιες αρχές, αυτό μπορεί να συνιστά περιορισμό του άρθρου 8 (προστασία των δεδομένων προσωπικού χαρακτήρα) του Χάρτη των Θεμελιωδών Δικαιωμάτων. Ωστόσο, ο περιορισμός αυτός είναι αναγκαίος και αναλογικός για την επίτευξη του στόχου δημόσιου συμφέροντος του παρόντος κανονισμού.

(13) Ένας επαγγελματίας ο οποίος αντιλαμβάνεται την παρουσία ενός επιβλαβούς οργανισμού καραντίνας σε φυτά, φυτικά προϊόντα ή άλλα αντικείμενα που είναι ή ήταν υπό τον έλεγχό του θα πρέπει να υποχρεούται να λάβει όλα τα μέτρα που μπορεί να είναι κατάλληλα για την εξάλειψη του επιβλαβούς οργανισμού, την απόσυρση ή την ανάκληση των φυτών, των φυτικών προϊόντων ή άλλων αντικειμένων και να πληροφορήσει εν προκειμένω την αρμόδια αρχή, άλλα πρόσωπα στην εμπορική αλυσίδα και το κοινό.

(14) Τα κράτη μέλη θα πρέπει να λαμβάνουν όλα τα αναγκαία μέτρα για την εκρίζωση των επιβλαβών οργανισμών καραντίνας στην Ένωση, όταν διαπιστώνουν την παρουσία τους στο έδαφός τους. Είναι σκόπιμο να θεσπιστούν μέτρα τα οποία να είναι δυνατόν να λαμβάνονται από τα κράτη μέλη στην περίπτωση αυτή καθώς και οι αρχές με βάση τις οποίες πρέπει να αποφασίσουν ποια μέτρα θα λάβουν. Τα μέτρα αυτά θα πρέπει να περιλαμβάνουν τη δημιουργία ζωνών περιορισμένης πρόσβασης, που αποτελούνται από μια προσβεβλημένη ζώνη και μια ζώνη ασφαλείας.

(15) Σε ορισμένες περιπτώσεις τα κράτη μέλη θα πρέπει να επιβάλλουν μέτρα για την εκρίζωση των επιβλαβών οργανισμών καραντίνας σε φυτά σε ιδιωτικές εγκαταστάσεις, διότι η εκρίζωση των επιβλαβών οργανισμών μπορεί να επιτύχει μόνο αν εξαλειφθούν όλες οι πηγές προσβολής. Για τον σκοπό αυτό, οι αρμόδιες αρχές των κρατών μελών θα πρέπει να έχουν νόμιμη πρόσβαση στις εγκαταστάσεις αυτές. Αυτό μπορεί να αποτελέσει περιορισμό του άρθρου 7 (σεβασμός της ιδιωτικής και οικογενειακής ζωής) και του άρθρου 17 (δικαίωμα ιδιοκτησίας) του Χάρτη των Θεμελιωδών Δικαιωμάτων. Ο εν λόγω περιορισμός είναι αναγκαίος και αναλογικός για την επίτευξη του στόχου δημόσιου συμφέροντος του καθεστώτος, στον βαθμό που τα κράτη μέλη εξασφαλίζουν εύλογη αποζημίωση σε εύλογο χρονικό διάστημα για την απώλεια της ιδιωτικής ιδιοκτησίας.

(16) Η έγκαιρη ανίχνευση της παρουσίας επιβλαβών οργανισμών είναι εξαιρετικά σημαντική για την έγκαιρη και αποτελεσματική εκρίζωση. Συνεπώς, τα κράτη μέλη πρέπει να διενεργήσουν έρευνες για την παρουσία επιβλαβών οργανισμών καραντίνας στην Ένωση στις περιοχές στις οποίες είναι γνωστό ότι οι εν λόγω επιβλαβείς οργανισμοί είναι παρόντες. Με βάση τον αριθμό των επιβλαβών οργανισμών καραντίνας στην Ένωση και τον χρόνο και τους πόρους που απαιτούνται για τη διενέργεια των εν λόγω ερευνών, τα κράτη μέλη θα πρέπει να καταρτίσουν πολυετή προγράμματα ερευνών.

(17) Η Επιτροπή θα πρέπει να έχει τη δυνατότητα να θεσπίζει μέτρα σε περίπτωση υπόνοιας ή επιβεβαιωμένης παρουσίας συγκεκριμένων επιβλαβών οργανισμών καραντίνας στην Ένωση, όσον αφορά ιδίως την εκρίζωση και τον περιορισμό τους, καθώς και τη δημιουργία ζωνών περιορισμένης πρόσβασης, τη διενέργεια ερευνών και την εκτέλεση σχεδίων έκτακτης ανάγκης, ασκήσεων προσομοίωσης και σχεδίων εκρίζωσης για τους εν λόγω επιβλαβείς οργανισμούς.

(18) Για να εξασφαλιστεί η ταχεία και αποτελεσματική ανάληψη δράσης κατά των επιβλαβών οργανισμών που δεν είναι επιβλαβείς οργανισμοί καραντίνας στην Ένωση αλλά για τους οποίους τα κράτη μέλη θεωρούν ότι πληρούν τις απαραίτητες προϋποθέσεις συμπερίληψης στον κατάλογο των επιβλαβών οργανισμών καραντίνας στην Ένωση, θα πρέπει να προβλεφθούν μέτρα που πρέπει να ληφθούν από τα κράτη μέλη σε περίπτωση που διαπιστώσουν την παρουσία των εν λόγω επιβλαβών οργανισμών. Παρόμοιες διατάξεις θα πρέπει να προβλεφθούν για την Επιτροπή.

(19) Υπό ορισμένες προϋποθέσεις τα κράτη μέλη θα πρέπει να έχουν τη δυνατότητα να λάβουν μέτρα εκρίζωσης αυστηρότερα από αυτά που απαιτούνται από τη νομοθεσία της Ένωσης.

(20) Θα πρέπει να εφαρμόζονται ειδικές διατάξεις για τους επιβλαβείς οργανισμούς προτεραιότητας όσον αφορά την πληροφόρηση του κοινού, τις έρευνες, τα σχέδια έκτακτης ανάγκης, τα σχέδια εκρίζωσης και τη συγχρηματοδότηση των μέτρων από την Ένωση, ειδικότερα.

(21) Οι επιβλαβείς οργανισμοί καραντίνας που είναι παρόντες στο έδαφος της Ένωσης αλλά απουσιάζουν από συγκεκριμένα τμήματα του εν λόγω εδάφους που έχουν οριστεί ως «προστατευόμενες ζώνες» και η παρουσία των οποίων θα είχε μη αποδεκτό οικονομικό, κοινωνικό ή περιβαλλοντικό αντίκτυπο μόνο για τις εν λόγω προστατευόμενες ζώνες θα πρέπει εν προκειμένω να ορίζονται και να καταγράφονται ως «επιβλαβείς οργανισμούς καραντίνας στις προστατευόμενες ζώνες». Η εισαγωγή των εν λόγω επιβλαβών στις προστατευόμενες ζώνες, η διακίνησή τους στο εσωτερικό τους και η απελευθέρωσή τους σε αυτές θα πρέπει να απαγορεύονται.

(22) Θα πρέπει να θεσπιστούν κανόνες σχετικά με την αναγνώριση, την τροποποίηση ή την ανάκληση της αναγνώρισης των προστατευομένων ζωνών, τις υποχρεώσεις διενέργειας ερευνών για τις προστατευόμενες ζώνες, και τα μέτρα που θα πρέπει να λαμβάνονται σε περίπτωση που διαπιστωθεί η παρουσία επιβλαβών οργανισμών καραντίνας στις αντίστοιχες προστατευόμενες ζώνες. Σε περίπτωση διαπίστωσης της παρουσίας επιβλαβών οργανισμών καραντίνας στο εσωτερικό των αντίστοιχων προστατευόμενων ζωνών, θα πρέπει να εφαρμόζονται αυστηροί κανόνες για την τροποποίηση και την ανάκληση των εν λόγω προστατευόμενων ζωνών.

(23) Ένας επιβλαβής οργανισμός που δεν είναι επιβλαβής οργανισμός καραντίνας στην Ένωση θα πρέπει να αναφέρεται ως «επιβλαβής για την ποιότητα οργανισμός στην Ένωση» σε περίπτωση που ο εν λόγω επιβλαβής οργανισμός μεταδίδεται κυρίως μέσω συγκεκριμένων φυτών προς φύτευση, η παρουσία του στα εν λόγω φυτά προς φύτευση έχει μη αποδεκτό οικονομικό αντίκτυπο όσον αφορά την προβλεπόμενη χρήση των εν λόγω φυτών και είναι καταγεγραμμένος ως επιβλαβής για την ποιότητα οργανισμός στην Ένωση. Για να περιοριστεί η παρουσία τέτοιων επιβλαβών οργανισμών, θα πρέπει να απαγορευθεί η εισαγωγή ή η διακίνηση, στο έδαφος της Ένωσης, των σχετικών φυτών προς φύτευση, εκτός αν προβλέπεται διαφορετικά στην εν λόγω καταγραφή τους.

(24) Ορισμένα φυτά, φυτικά προϊόντα και άλλα αντικείμενα εγκυμονούν μη αποδεκτό φυτοϋγειονομικό κίνδυνο λόγω της πιθανότητας να είναι ξενιστές επιβλαβών οργανισμών καραντίνας στην Ένωση. Για κάποια από αυτά, προβλέπονται αποδεκτά μέτρα άμβλυνσης του κινδύνου, ενώ για άλλα όχι. Ανάλογα με την ύπαρξη αποδεκτών μέτρων άμβλυνσης του κινδύνου, η εισαγωγή τους και η διακίνησή τους στο έδαφος της Ένωσης θα πρέπει είτε να απαγορεύονται είτε να υπόκεινται σε ειδικές απαιτήσεις. Τα εν λόγω φυτά, φυτικά προϊόντα και άλλα αντικείμενα θα πρέπει να είναι καταγεγραμμένα.

(25) Θα πρέπει να προβλεφθούν παρεκκλίσεις από τις απαγορεύσεις ή τις ειδικές απαιτήσεις όσον αφορά την εισαγωγή φυτών, φυτικών προϊόντων και άλλων αντικειμένων στο έδαφος της Ένωσης. Η Επιτροπή θα πρέπει να εξουσιοδοτηθεί να αναγνωρίσει ορισμένα μέτρα τρίτων χωρών ως ισοδύναμα προς τις απαιτήσεις για τη διακίνηση εντός του εδάφους της Ένωσης των σχετικών φυτών, φυτικών προϊόντων και άλλων αντικειμένων.

(26) Οι εν λόγω απαγορεύσεις ή απαιτήσεις δεν θα πρέπει να εφαρμόζονται στις μικρές ποσότητες φυτών, φυτικών προϊόντων και άλλων αντικειμένων, εκτός από τα φυτά προς φύτευση, για μη εμπορικούς και μη επαγγελματικούς σκοπούς, ούτε κατά την εισαγωγή και διακίνηση στις παραμεθόριες ζώνες φυτών, φυτικών προϊόντων και άλλων αντικειμένων. Δεν θα πρέπει επίσης να εφαρμόζονται κατά την εισαγωγή και τη διακίνηση στο έδαφος της Ένωσης των φυτών, φυτικών προϊόντων και άλλων αντικειμένων για επιστημονικούς σκοπούς, δοκιμές, επιλογή ποικιλιών, γενετική βελτίωση και εκθέσεις. Θα πρέπει να θεσπιστούν κατάλληλες ρήτρες διασφάλισης και να παρέχονται σχετικές πληροφορίες στα ενδιαφερόμενα μέρη.

(27) Θα πρέπει να προβλεφθεί παρέκκλιση από τους κανόνες της Ένωσης για την εισαγωγή και τη διακίνηση στο έδαφος της Ένωσης φυτών, φυτικών προϊόντων και άλλων αντικειμένων που βρίσκονται υπό διαμετακόμιση.

(28) Το διεθνές εμπόριο των φυτών προς φύτευση με τα οποία υπάρχει περιορισμένη φυτοϋγειονομική εμπειρία μπορεί να εγκυμονεί σοβαρούς κινδύνους παρουσίας επιβλαβών οργανισμών καραντίνας για τους οποίους δεν έχουν ληφθεί μέτρα σύμφωνα με τον παρόντα κανονισμό. Για να διασφαλισθεί η ταχεία και αποτελεσματική δράση κατά των νεοεμφανιζόμενων κινδύνων που συνδέονται με τα φυτά προς φύτευση που δεν υπόκεινται σε μόνιμες απαιτήσεις ή απαγορεύσεις, αλλά ενδέχεται να πληρούν τις προϋποθέσεις τέτοιων μόνιμων μέτρων, η Επιτροπή θα πρέπει να έχει τη δυνατότητα να θεσπίζει προσωρινά μέτρα, σύμφωνα με την αρχή της προφύλαξης.

(29) Είναι απαραίτητο να οριστούν απαγορεύσεις και ειδικές απαιτήσεις, παρόμοιες με αυτές που ισχύουν για το έδαφος της Ένωσης, όσον αφορά την εισαγωγή και τη διακίνηση στις προστατευόμενες ζώνες φυτών, φυτικών προϊόντων και άλλων αντικειμένων που εγκυμονούν μη αποδεκτό φυτοϋγειονομικό κίνδυνο λόγω της πιθανότητας να είναι ξενιστές του αντίστοιχου επιβλαβούς οργανισμού καραντίνας στις προστατευόμενες ζώνες.

(30) Θα πρέπει να θεσπιστούν γενικές απαιτήσεις για τα οχήματα και τα υλικά συσκευασίας των φυτών, φυτικών προϊόντων και άλλων αντικειμένων, ούτως ώστε να εξασφαλιστεί ότι είναι ελεύθερα επιβλαβών οργανισμών καραντίνας.

(31) Τα κράτη μέλη θα πρέπει να ορίσουν σταθμούς καραντίνας. Θα πρέπει να προβλεφθούν οι απαιτήσεις σχετικά με τον χαρακτηρισμό, τη λειτουργία και την εποπτεία των εν λόγω σταθμών καραντίνας καθώς και η ελευθέρωση των φυτών, φυτικών προϊόντων ή άλλων αντικειμένων από τους εν λόγω σταθμούς. Στις περιπτώσεις που οι υποχρεώσεις αυτές περιλαμβάνουν την τήρηση καταλόγων του προσωπικού και των επισκεπτών που εισέρχονται στους σταθμούς, μπορεί να συνιστούν περιορισμό του άρθρου 8 (προστασία των δεδομένων προσωπικού χαρακτήρα) του Χάρτη των Θεμελιωδών Δικαιωμάτων. Ωστόσο, ο περιορισμός αυτός είναι αναγκαίος και αναλογικός για την επίτευξη του στόχου δημόσιου συμφέροντος του παρόντος κανονισμού.

(32) Εφόσον απαιτείται από διμερή συμφωνία που έχει συναφθεί μεταξύ της Ένωσης και τρίτης χώρας, ή από τη νομοθεσία τρίτης χώρας, τα φυτά, τα φυτικά προϊόντα και άλλα αντικείμενα που μεταφέρονται έξω από το έδαφος της Ένωσης στην εν λόγω τρίτη χώρα θα πρέπει να είναι συμμορφώνονται με τους κανόνες αυτούς.

(33) Όταν, όσον αφορά ορισμένα φυτά, φυτικά προϊόντα ή άλλα αντικείμενα που μεταφέρονται έξω από το έδαφος της Ένωσης σε τρίτες χώρες, δεν ισχύει καμία διμερής φυτοϋγειονομική συμφωνία που έχει συνάψει η Ένωση με τρίτη χώρα ή/και δεν εφαρμόζεται η φυτοϋγειονομική νομοθεσία τρίτης χώρας, θα πρέπει να παρέχεται στις τρίτες χώρες προστασία από επιβλαβείς οργανισμούς καραντίνας στην Ένωση λόγω της αναγνωρισμένης επιβλαβούς φύσης τους, εκτός αν ένας επιβλαβής οργανισμός καραντίνας στην Ένωση είναι γνωστό ότι είναι παρών στην εν λόγω τρίτη χώρα και δεν τελεί υπό επίσημο έλεγχο, ή όταν μπορεί να υποτεθεί εύλογα ότι ο εν λόγω επιβλαβής οργανισμός καραντίνας στην Ένωση δεν πληροί τα κριτήρια για να χαρακτηρισθεί επιβλαβής οργανισμός καραντίνας για την εν λόγω τρίτη χώρα.

(34) Για να εξασφαλισθεί η αποτελεσματική εφαρμογή του παρόντος κανονισμού, οι επαγγελματίες που έχουν υποχρεώσεις βάσει του παρόντος κανονισμού θα πρέπει να καταγράφονται σε μητρώα που έχουν συσταθεί από τα κράτη μέλη. Για να μειωθεί η διοικητική επιβάρυνση, τα μητρώα αυτά θα πρέπει να περιλαμβάνουν επίσης τους επαγγελματίες που εμπίπτουν στο πεδίο εφαρμογής του κανονισμού (ΕΕ) αριθ..../.... της …..……[15] [Office of Publications to insert number, title and, in a footnote, the OJ reference for the Regulation on plant reproductive material].

(35) Οι επαγγελματίες που δραστηριοποιούνται σε περισσότερες από μία εγκαταστάσεις θα πρέπει να έχουν τη δυνατότητα να καταγράφονται χωριστά για κάθε μία από τις εγκαταστάσεις αυτές.

(36) Για τη διευκόλυνση του εντοπισμού της πηγής μιας προσβολής από επιβλαβή οργανισμό καραντίνας, είναι σκόπιμο να απαιτείται από τους επαγγελματίες να τηρούν μητρώα για τα φυτά, τα φυτικά προϊόντα και άλλα αντικείμενα που τους παρέχονται από επαγγελματίες και που παρέχουν σε άλλους επαγγελματίες. Λόγω της λανθάνουσας περιόδου ορισμένων επιβλαβών οργανισμών καραντίνας και του χρόνου που απαιτείται για τον εντοπισμό της πηγής της προσβολής, πρέπει να φυλάσσονται αρχεία για περίοδο τριών ετών.

(37) Οι επαγγελματίες θα πρέπει επίσης να εφαρμόζουν συστήματα και διαδικασίες που να επιτρέπουν την ταυτοποίηση των μετακινήσεων των φυτών, των φυτικών προϊόντων και άλλων αντικειμένων στο εσωτερικό των εγκαταστάσεών τους.

(38) Θα πρέπει να απαιτείται φυτοϋγειονομικό πιστοποιητικό για την εισαγωγή από τρίτες χώρες στο έδαφος της Ένωσης και στις προστατευόμενες ζώνες ορισμένων φυτών, φυτικών προϊόντων και άλλων αντικειμένων. Τα εν λόγω φυτά, φυτικά προϊόντα και άλλα αντικείμενα θα πρέπει να απαριθμούνται για λόγους σαφήνειας.

(39) Τα εν λόγω φυτοϋγειονομικά πιστοποιητικά θα πρέπει να πληρούν τις απαιτήσεις της IPPC και να βεβαιώνουν τη συμμόρφωση με τις απαιτήσεις και τα μέτρα που αποφασίζονται σύμφωνα με τον παρόντα κανονισμό. Για να εξασφαλιστεί η αξιοπιστία των φυτοϋγειονομικών πιστοποιητικών, θα πρέπει να θεσπιστούν κανόνες σχετικά με τους όρους ισχύος και ακύρωσής τους.

(40) Η διακίνηση εντός του εδάφους της Ένωσης, καθώς και προς και εντός των προστατευόμενων ζωνών, ορισμένων φυτών, φυτικών προϊόντων και άλλων αντικειμένων θα πρέπει να επιτρέπεται μόνο εφόσον συνοδεύονται από φυτοϋγειονομικό διαβατήριο, το οποίο βεβαιώνει τη συμμόρφωση με τις απαιτήσεις και τα μέτρα που θεσπίζονται σύμφωνα με τις διατάξεις του παρόντος κανονισμού. Τα εν λόγω φυτά, φυτικά προϊόντα και άλλα αντικείμενα θα πρέπει να απαριθμούνται για λόγους σαφήνειας.

(41) Δεν θα πρέπει να απαιτούνται φυτοϋγειονομικά διαβατήρια για τα φυτά, τα φυτικά προϊόντα και άλλα αντικείμενα που προορίζονται για τους τελικούς χρήστες.

(42) Για να εξασφαλιστεί η αξιοπιστία των φυτοϋγειονομικών διαβατηρίων θα πρέπει να θεσπιστούν κανόνες σχετικά με το περιεχόμενό τους.

(43) Τα φυτοϋγειονομικά διαβατήρια θα πρέπει κατά κανόνα να εκδίδονται από τον επαγγελματία. Όταν οι επαγγελματίες δεν διαθέτουν τους πόρους για την έκδοση φυτοϋγειονομικών διαβατηρίων, θα πρέπει να υπάρχει η δυνατότητα, κατόπιν αίτησής τους, να εκδίδονται τα φυτοϋγειονομικά διαβατήρια από τις αρμόδιες αρχές.

(44) Θα πρέπει να οριστούν κανόνες για την έκδοση των φυτοϋγειονομικών διαβατηρίων, τους ελέγχους που απαιτούνται για την έκδοση, την εξουσιοδότηση και την εποπτεία των επαγγελματιών που εκδίδουν φυτοϋγειονομικά διαβατήρια, τις υποχρεώσεις των εξουσιοδοτημένων επαγγελματιών και την ανάκληση της εν λόγω εξουσιοδότησης.

(45) Για να μειωθεί η επιβάρυνση των εξουσιοδοτημένων επαγγελματιών, οι εξετάσεις για την έκδοση των φυτοϋγειονομικών διαβατηρίων θα πρέπει να συνδυάζονται με τις εξετάσεις που απαιτούνται βάσει του κανονισμού (ΕΕ) αριθ..../.... [Office of Publications to insert number of Regulation on plant reproductive material law], κατά περίπτωση.

(46) Οι εξουσιοδοτημένοι επαγγελματίες θα πρέπει να διαθέτουν τις αναγκαίες γνώσεις σχετικά με τους επιβλαβείς οργανισμούς.

(47) Ορισμένοι επαγγελματίες μπορεί να επιθυμούν να καταρτίσουν σχέδιο διαχείρισης των φυτοϋγειονομικών κινδύνων, ώστε να εξασφαλίσουν και να καταδείξουν ότι διαθέτουν υψηλό επίπεδο ικανοτήτων και γνώσεων σχετικά με τους φυτοϋγειονομικούς κινδύνους όσον αφορά τα κρίσιμα σημεία στις επαγγελματικές τους δραστηριότητες, και να αιτιολογήσουν τις ειδικές ρυθμίσεις ελέγχου με τις αρμόδιες αρχές. Θα πρέπει να θεσπιστούν ενωσιακοί κανόνες σχετικά με το περιεχόμενο των εν λόγω σχεδίων.

(48) Είναι σκόπιμο να προβλεφθεί η αντικατάσταση των φυτοϋγειονομικών διαβατηρίων και των φυτοϋγειονομικών πιστοποιητικών.

(49) Σε περιπτώσεις μη συμμόρφωσης με τους κανόνες της Ένωσης, τα φυτοϋγειονομικά διαβατήρια θα πρέπει να αφαιρούνται, να ακυρώνονται και, για λόγους ιχνηλασιμότητας, να διατηρούνται.

(50) Το διεθνές πρότυπο για τα φυτοϋγειονομικά μέτρα αριθ. 15 του FAO ορίζει ότι το υλικό συσκευασίας από ξύλο επισημαίνεται με ειδικό σήμα, που τίθεται από δεόντως εξουσιοδοτημένους και επιτηρούμενους επαγγελματίες. Ο παρών κανονισμός θα πρέπει να προβλέπει το υπόδειγμα και το περιεχόμενο αυτού του σήματος καθώς και την εξουσιοδότηση και την εποπτεία των επαγγελματιών στο έδαφος της Ένωσης που τοποθετούν το εν λόγω σήμα.

(51) Εφόσον αυτό απαιτείται από τρίτη χώρα, τα σχετικά φυτά, φυτικά προϊόντα ή άλλα αντικείμενα θα πρέπει να περνούν από το έδαφος της Ένωσης στην εν λόγω τρίτη χώρα με φυτοϋγειονομικό πιστοποιητικό για εξαγωγή ή επανεξαγωγή. Όσον αφορά τις σχετικές διατάξεις της IPPC, τα εν λόγω πιστοποιητικά πρέπει να εκδίδονται από τις αρμόδιες αρχές, τηρώντας το περιεχόμενο των υποδειγμάτων πιστοποιητικών για εξαγωγή και επανεξαγωγή που προβλέπει η IPPC.

(52) Όταν ένα φυτό, φυτικό προϊόν ή άλλο αντικείμενο διακινείται μέσω περισσότερων του ενός κρατών μελών πριν εξαχθεί σε τρίτη χώρα, είναι σημαντικό το κράτος μέλος στο οποίο παρήχθησαν ή υποβλήθηκαν σε επεξεργασία τα φυτά, τα φυτικά προϊόντα ή άλλα αντικείμενα να ανταλλάσσει πληροφορίες με το κράτος μέλος που εκδίδει το φυτοϋγειονομικό πιστοποιητικό για εξαγωγή. Αυτή η ανταλλαγή πληροφοριών είναι σημαντική για να επιβεβαιωθεί η συμμόρφωση με τις απαιτήσεις της τρίτης χώρας. Επομένως, θα πρέπει να θεσπιστεί ένα εναρμονισμένο «προεξαγωγικό πιστοποιητικό», ώστε να εξασφαλιστεί ότι η ανταλλαγή αυτών των πληροφοριών γίνεται με ομοιόμορφο τρόπο.

(53) Η Επιτροπή θα πρέπει να θεσπίσει ένα ηλεκτρονικό σύστημα για τις κοινοποιήσεις που απαιτούνται σύμφωνα με τον παρόντα κανονισμό.

(54) Για να εξασφαλιστεί ότι οι εξαιρέσεις για τους επιβλαβείς οργανισμούς καραντίνας στην Ένωση που χρησιμοποιούνται για επιστημονικούς σκοπούς, δοκιμές, επιλογή ποικιλιών, γενετική βελτίωση ή εκθέσεις εφαρμόζονται κατά τρόπο που δεν εγκυμονεί κανέναν φυτοϋγειονομικό κίνδυνο για το έδαφος της Ένωσης ή μέρη αυτού, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες σχετικά με την ανταλλαγή πληροφοριών μεταξύ των κρατών μελών και της Επιτροπής όσον αφορά την εισαγωγή και την κυκλοφορία στο έδαφος της Ένωσης των σχετικών επιβλαβών οργανισμών, τις αντίστοιχες εκτιμήσεις και εγκρίσεις και την παρακολούθηση της συμμόρφωσης, τη λήψη μέτρων σε περίπτωση μη συμμόρφωσης και την κοινοποίηση των εν λόγω μέτρων.

(55) Για να εξασφαλιστεί ένα αποτελεσματικό σύστημα κοινοποίησης, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες σχετικά με τις υποχρεώσεις κοινοποίησης όσον αφορά την εικαζόμενη παρουσία συγκεκριμένων επιβλαβών οργανισμών καραντίνας στην Ένωση, που δεν έχει ακόμη επιβεβαιωθεί επισήμως.

(56) Για να ληφθούν υπόψη οι τεχνικές και επιστημονικές εξελίξεις όσον φορά τις έρευνες σχετικά με την παρουσία επιβλαβών οργανισμών, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες σχετικά με την τροποποίηση ή τη συμπλήρωση των στοιχείων που πρέπει να καλύπτονται από τα πολυετή προγράμματα έρευνας.

(57) Για να εξασφαλιστεί η αποτελεσματική λειτουργία των ασκήσεων προσομοίωσης, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες σχετικά με τον καθορισμό των συχνοτήτων, του περιεχομένου, του μορφοτύπου και άλλων διατάξεων που αφορούν τις ασκήσεις προσομοίωσης.

(58) Για να εξασφαλιστεί ότι οι προστατευόμενες ζώνες ορίζονται και λειτουργούν με αξιόπιστο τρόπο, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες σχετικά με τις έρευνες που διενεργούνται για την αναγνώριση των προστατευομένων ζωνών και για το κατά πόσον οι προστατευόμενες ζώνες συμμορφώνονται με τις αντίστοιχες απαιτήσεις.

(59) Για να εξασφαλισθεί η αναλογική και περιορισμένη εφαρμογή των εξαιρέσεων όσον αφορά την κυκλοφορία των φυτών, των φυτικών προϊόντων ή άλλων αντικειμένων προς τις παραμεθόριες ζώνες ή εντός αυτών, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες σχετικά με το μέγιστο εύρος των παραμεθόριων ζωνών των τρίτων χωρών και των παραμεθόριων ζωνών των κρατών μελών, τη μέγιστη απόσταση της κυκλοφορίας των σχετικών φυτών, φυτικών προϊόντων και άλλων αντικειμένων εντός των παραμεθόριων ζωνών των τρίτων χωρών και των παραμεθόριων ζωνών των κρατών μελών καθώς και τις διαδικασίες σχετικά με τη χορήγηση άδειας για την εισαγωγή και την κυκλοφορία στις παραμεθόριες ζώνες των κρατών μελών φυτών, φυτικών προϊόντων και άλλων αντικειμένων.

(60) Για να αποφευχθούν φυτοϋγειονομικοί κίνδυνοι κατά τη διαμετακόμιση φυτών, φυτικών προϊόντων ή άλλων αντικειμένων, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες σχετικά με τον καθορισμό του περιεχόμενου της δήλωσης που αφορά τη διέλευση φυτών, φυτικών προϊόντων ή άλλων αντικειμένων μέσω του εδάφους της Ένωσης με σκοπό τη διακίνησή τους σε τρίτη χώρα.

(61) Για να εξασφαλιστεί ότι η καταγραφή των επαγγελματιών είναι αναλογική προς τον στόχο του ελέγχου του φυτοϋγειονομικού κινδύνου, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες σχετικά με τον καθορισμό των κατηγοριών και των όρων απαλλαγής επαγγελματιών από την υποχρέωση εγγραφής σε μητρώο.

(62) Για να εξασφαλιστεί η αξιοπιστία των φυτοϋγειονομικών πιστοποιητικών από τρίτες χώρες που δεν είναι συμβαλλόμενα μέρη της IPPC, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες που συμπληρώνουν τους όρους για την αποδοχή των φυτοϋγειονομικών πιστοποιητικών από τις εν λόγω τρίτες χώρες.

(63) Για να ελαχιστοποιηθούν οι φυτοϋγειονομικοί κίνδυνοι των φυτών, των φυτικών προϊόντων ή άλλων αντικειμένων που διακινούνται στο έδαφος της Ένωσης, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες που ορίζουν τη μέγιστη τιμή για μικρές ποσότητες συγκεκριμένων φυτών, φυτικών προϊόντων ή άλλων αντικειμένων που απαλλάσσονται από την υποχρέωση των φυτοϋγειονομικών διαβατηρίων.

(64) Για να διασφαλιστεί η αξιοπιστία των εξετάσεων των φυτών, των φυτικών προϊόντων και άλλων αντικειμένων, που διενεργούνται για την έκδοση φυτοϋγειονομικών διαβατηρίων, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες σχετικά με την μακροσκοπική εξέταση, τη δειγματοληψία και τη διενέργεια δοκιμών καθώς και τη χρήση συστημάτων πιστοποίησης.

(65) Για να βελτιωθεί η αξιοπιστία των φυτοϋγειονομικών διαβατηρίων, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες που καθορίζουν τις απαιτήσεις σχετικά με τα προσόντα που πρέπει να διαθέτουν οι επαγγελματίες προκειμένου να τους δοθεί εξουσιοδότηση να εκδίδουν φυτοϋγειονομικά διαβατήρια.

(66) Για να ενισχυθεί το πεδίο εφαρμογής και η χρησιμότητα του σχεδίου διαχείρισης των φυτοϋγειονομικών κινδύνων, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες σχετικά με τη συμπλήρωση ή την τροποποίηση των στοιχείων που καλύπτονται από το εν λόγω σχέδιο.

(67) Προκειμένου να ληφθεί υπόψη η ανάπτυξη διεθνών προτύπων, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες σχετικά με τις βεβαιώσεις για τα εμπορεύματα ειδικού χαρακτήρα, εκτός από το υλικό συσκευασίας από ξύλο, πράγμα που θα απαιτούσε την εφαρμογή μιας ειδικής βεβαίωσης συμμόρφωσης με τους κανόνες του παρόντος κανονισμού.

(68) Για να εξασφαλιστεί η χρησιμότητα και η αξιοπιστία των επίσημων βεβαιώσεων και «προεξαγωγικών πιστοποιητικών», θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες σχετικά με τον καθορισμό του περιεχομένου των επίσημων βεβαιώσεων, της εξουσιοδότησης και της εποπτείας των επαγγελματιών που εκδίδουν τις εν λόγω βεβαιώσεις καθώς και του περιεχομένου του «προεξαγωγικού πιστοποιητικού».

(69) Για λόγους προσαρμογής στις τεχνικές και επιστημονικές εξελίξεις καθώς και σε απόφαση του Ευρωπαϊκού Συμβουλίου σύμφωνα με το άρθρο 355 παράγραφος 6 της ΣΛΕΕ, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της ΣΛΕΕ, για τους κανόνες σχετικά με την τροποποίηση των παραρτημάτων του παρόντος κανονισμού.

(70) Είναι ιδιαίτερα σημαντικό να προβαίνει η Επιτροπή σε κατάλληλες διαβουλεύσεις κατά τις προπαρασκευαστικές εργασίες της, μεταξύ άλλων και σε επίπεδο εμπειρογνωμόνων. Η Επιτροπή, όταν προετοιμάζει και συντάσσει κατ’ εξουσιοδότηση πράξεις, θα πρέπει να εξασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο.

(71) Για να εξασφαλιστούν ενιαίοι όροι εφαρμογής του παρόντος κανονισμού όσον αφορά την κατάρτιση καταλόγου των επιβλαβών οργανισμών καραντίνας στην Ένωση, την κατάρτιση καταλόγου των επιβλαβών οργανισμών προτεραιότητας, την πρόβλεψη μέτρων για την καταπολέμηση συγκεκριμένων επιβλαβών οργανισμών καραντίνας στην Ένωση, τη θέσπιση μέτρων για περιορισμένο χρονικό διάστημα όσον αφορά τους φυτοϋγειονομικούς κινδύνους τους οποίους εγκυμονούν οι επιβλαβείς οργανισμοί καραντίνας που χαρακτηρίζονται προσωρινά επιβλαβείς οργανισμοί καραντίνας στην Ένωση, την αναγνώριση των προστατευόμενων ζωνών που αναγνωρίζονται σύμφωνα με το άρθρο 2 παράγραφος 1 στοιχείο η) πρώτο εδάφιο της οδηγίας 2000/29/ΕΚ και την κατάρτιση καταλόγου των αντίστοιχων επιβλαβών οργανισμών καραντίνας στις προστατευόμενες ζώνες, την τροποποίηση ή την ανάκληση των προστατευόμενων ζωνών, την τροποποίηση του καταλόγου των εν λόγω προστατευόμενων ζωνών, την καταγραφή των επιβλαβών για την ποιότητα οργανισμών στην Ένωση και των σχετικών φυτών προς φύτευση, την κατάρτιση καταλόγου των φυτών, φυτικών προϊόντων και άλλων αντικειμένων των οποίων η είσοδος και η διακίνηση στο έδαφος της Ένωσης πρέπει να απαγορευθούν καθώς και των σχετικών τρίτων χωρών, την καταγραφή των φυτών, φυτικών προϊόντων και άλλων αντικειμένων καθώς και των απαιτήσεων για την εισαγωγή και τη διακίνησή τους στο έδαφος της Ένωσης, τον καθορισμό των απαιτήσεων τρίτων χωρών ισοδύναμων προς τις απαιτήσεις σχετικά με τη διακίνηση στο έδαφος της Ένωσης φυτών, φυτικών προϊόντων ή άλλων αντικειμένων, τον καθορισμό ειδικών όρων ή μέτρων σχετικά με την εισαγωγή συγκεκριμένων φυτών, φυτικών προϊόντων και άλλων αντικειμένων στις παραμεθόριες ζώνες των κρατών μελών, τη θέσπιση προσωρινών μέτρων όσον αφορά την εισαγωγή και τη διακίνηση στο έδαφος της Ένωσης φυτών προς φύτευση από τρίτες χώρες, την καταγραφή των φυτών, φυτικών προϊόντων και άλλων αντικειμένων των οποίων η εισαγωγή και η διακίνηση ιδίως στις προστατευόμενες ζώνες πρέπει να απαγορευθούν, την καταγραφή των απαιτήσεων εισαγωγής και διακίνησης σε συγκεκριμένες προστατευόμενες ζώνες φυτών, φυτικών προϊόντων και άλλων αντικειμένων, την καταγραφή των φυτών, φυτικών προϊόντων και άλλων αντικειμένων, καθώς και των αντίστοιχων τρίτων χωρών καταγωγής ή αποστολής, για την εισαγωγή των οποίων στο έδαφος της Ένωσης πρέπει να απαιτείται φυτοϋγειονομικό πιστοποιητικό, την καταγραφή των φυτών, φυτικών προϊόντων και άλλων αντικειμένων, καθώς και των αντίστοιχων τρίτων χωρών καταγωγής ή αποστολής, για την εισαγωγή των οποίων σε ορισμένες προστατευόμενες ζώνες από τις εν λόγω τρίτες χώρες πρέπει να απαιτείται φυτοϋγειονομικό πιστοποιητικό, την καταγραφή των φυτών, φυτικών προϊόντων και άλλων αντικειμένων για τη διακίνηση των οποίων στο έδαφος της Ένωσης πρέπει να απαιτείται φυτοϋγειονομικό διαβατήριο, την καταγραφή των φυτών, φυτικών προϊόντων και άλλων αντικειμένων για την εισαγωγή των οποίων σε ορισμένες προστατευόμενες ζώνες πρέπει να απαιτείται φυτοϋγειονομικό διαβατήριο καθώς και τον καθορισμό του μορφοτύπου του φυτοϋγειονομικού διαβατηρίου, θα πρέπει να ανατεθούν εν προκειμένω εκτελεστικές αρμοδιότητες στην Επιτροπή. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[16].

(72) Η συμβουλευτική διαδικασία θα πρέπει να χρησιμοποιείται για την κατάρτιση του αρχικού καταλόγου των επιβλαβών οργανισμών καραντίνας στην Ένωση, δεδομένου ότι ο εν λόγω αρχικός κατάλογος θα πρέπει να περιλαμβάνει απλώς, χωρίς τροποποιήσεις, τους επιβλαβείς οργανισμούς που απαριθμούνται στο μέρος Α του παραρτήματος Ι της οδηγίας 2000/29/ΕΚ και στο τμήμα Ι του μέρους Α του παραρτήματος ΙΙ της εν λόγω οδηγίας, για την τροποποίηση της επιστημονικής ονομασίας ενός επιβλαβούς οργανισμού, όταν μια τέτοια τροποποίηση είναι αιτιολογημένη με βάση την εξέλιξη των επιστημονικών γνώσεων, για την κατάρτιση του αρχικού καταλόγου των προστατευόμενων ζωνών και των αντίστοιχων επιβλαβών οργανισμών καραντίνας στις προστατευόμενες ζώνες, δεδομένου ότι ο εν λόγω αρχικός κατάλογος θα πρέπει να περιλαμβάνει απλώς, χωρίς τροποποιήσεις, τις προστατευόμενες ζώνες που έχουν αναγνωριστεί σύμφωνα με το άρθρο 2 παράγραφος 1 στοιχείο η) πρώτο εδάφιο της οδηγίας 2000/29/ΕΚ και τους επιβλαβείς οργανισμούς καραντίνας στις προστατευόμενες ζώνες οι οποίοι αναφέρονται στο μέρος Β του παραρτήματος Ι και στο μέρος Β του παραρτήματος ΙΙ της οδηγίας 2000/29/ΕΚ, για την τροποποίηση ή την ανάκληση των προστατευόμενων ζωνών, για την κατάρτιση του αρχικού καταλόγου των επιβλαβών για την ποιότητα οργανισμών στην Ένωση, δεδομένου ότι ο εν λόγω αρχικός κατάλογος θα πρέπει να περιλαμβάνει απλώς, χωρίς τροποποιήσεις, τους επιβλαβείς οργανισμούς που απαριθμούνται σε ορισμένες οδηγίες σχετικά με την παραγωγή και την εμπορία σπόρων και πολλαπλασιαστικού υλικού, για την έκδοση του αρχικού καταλόγου των φυτών, φυτικών προϊόντων και άλλων αντικειμένων των οποίων η είσοδος και η διακίνηση στο έδαφος της Ένωσης πρέπει να απαγορευθούν, δεδομένου ότι ο εν λόγω αρχικός κατάλογος θα πρέπει να περιλαμβάνει απλώς, χωρίς τροποποιήσεις, τα φυτά, τα φυτικά προϊόντα και άλλα αντικείμενα, και τις απαγορεύσεις και τις σχετικές τρίτες χώρες, όπως ορίζονται στο μέρος Α του παραρτήματος ΙΙΙ της οδηγίας 2000/29/ΕΚ, μαζί με τους αντίστοιχους κωδικούς συνδυασμένης ονοματολογίας (ΣΟ), για την κατάρτιση του αρχικού καταλόγου των φυτών, φυτικών προϊόντων και άλλων αντικειμένων των οποίων η είσοδος και η διακίνηση στο έδαφος Ένωσης πρέπει να υπόκεινται σε ειδικές απαιτήσεις, δεδομένου ότι ο εν λόγω αρχικός κατάλογος θα πρέπει να περιλαμβάνει απλώς, χωρίς τροποποιήσεις, τα φυτά, τα φυτικά προϊόντα και άλλα αντικείμενα, καθώς και τις απαιτήσεις και τις σχετικές τρίτες χώρες, όπως ορίζονται στο μέρος Α του παραρτήματος ΙV της οδηγίας 2000/29/ΕΚ, μαζί με τους αντίστοιχους κωδικούς συνδυασμένης ονοματολογίας (ΣΟ), για την έκδοση του αρχικού καταλόγου των φυτών, φυτικών προϊόντων και άλλων αντικειμένων των οποίων η εισαγωγή σε ορισμένες προστατευόμενες ζώνες πρέπει να απαγορευθεί, δεδομένου ότι ο εν λόγω αρχικός κατάλογος θα πρέπει να περιλαμβάνει απλώς, χωρίς τροποποιήσεις, τα φυτά, τα φυτικά προϊόντα και άλλα αντικείμενα, και τις απαγορεύσεις και τις σχετικές τρίτες χώρες, όπως ορίζονται στο μέρος Β του παραρτήματος ΙΙΙ της οδηγίας 2000/29/ΕΚ, μαζί με τους αντίστοιχους κωδικούς συνδυασμένης ονοματολογίας (ΣΟ), για την κατάρτιση του αρχικού καταλόγου των φυτών, φυτικών προϊόντων και άλλων αντικειμένων των οποίων η είσοδος και η διακίνηση σε ορισμένες προστατευόμενες ζώνες πρέπει να υπόκεινται σε ειδικές απαιτήσεις, δεδομένου ότι ο εν λόγω αρχικός κατάλογος θα πρέπει να περιλαμβάνει απλώς, χωρίς τροποποιήσεις, τα φυτά, τα φυτικά προϊόντα και άλλα αντικείμενα, καθώς και τις απαιτήσεις, όπως ορίζονται στο μέρος Β του παραρτήματος ΙV της οδηγίας 2000/29/ΕΚ, μαζί με τους αντίστοιχους κωδικούς συνδυασμένης ονοματολογίας (ΣΟ), για την κατάρτιση του αρχικού καταλόγου των φυτών, φυτικών προϊόντων και άλλων αντικειμένων, καθώς και των αντίστοιχων τρίτων χωρών καταγωγής ή αποστολής, για την εισαγωγή των οποίων στο έδαφος της Ένωσης πρέπει να απαιτείται φυτοϋγειονομικό πιστοποιητικό, δεδομένου ότι ο εν λόγω αρχικός κατάλογος θα πρέπει να περιλαμβάνει απλώς, χωρίς τροποποιήσεις, τα φυτά, τα φυτικά προϊόντα και άλλα αντικείμενα που απαριθμούνται στο σημείο I του μέρους Β του παραρτήματος V της οδηγίας 2000/29/ΕΚ, για την κατάρτιση του αρχικού καταλόγου των φυτών, φυτικών προϊόντων και άλλων αντικειμένων, καθώς και των αντίστοιχων τρίτων χωρών καταγωγής ή αποστολής, για την εισαγωγή των οποίων σε ορισμένες προστατευόμενες ζώνες πρέπει να απαιτείται φυτοϋγειονομικό πιστοποιητικό, δεδομένου ότι ο εν λόγω αρχικός κατάλογος θα πρέπει να περιλαμβάνει απλώς, χωρίς τροποποιήσεις, τα φυτά, τα φυτικά προϊόντα και άλλα αντικείμενα που απαριθμούνται στο σημείο II του μέρους Β του παραρτήματος V της οδηγίας 2000/29/ΕΚ, για την κατάρτιση του αρχικού καταλόγου των φυτών, φυτικών προϊόντων και άλλων αντικειμένων για τη διακίνηση των οποίων στο έδαφος της Ένωσης πρέπει να απαιτείται φυτοϋγειονομικό διαβατήριο, δεδομένου ότι ο εν λόγω αρχικός κατάλογος θα πρέπει να περιλαμβάνει απλώς, χωρίς τροποποιήσεις, τα φυτά, τα φυτικά προϊόντα και άλλα αντικείμενα που απαριθμούνται στο σημείο I του μέρους Α του παραρτήματος V της οδηγίας 2000/29/ΕΚ, καθώς και για την κατάρτιση του αρχικού καταλόγου των φυτών, φυτικών προϊόντων και άλλων αντικειμένων για την εισαγωγή των οποίων σε ορισμένες προστατευόμενες ζώνες πρέπει να απαιτείται φυτοϋγειονομικό διαβατήριο, δεδομένου ότι ο εν λόγω αρχικός κατάλογος θα πρέπει να περιλαμβάνει απλώς, χωρίς τροποποιήσεις, τα φυτά, τα φυτικά προϊόντα και άλλα αντικείμενα που απαριθμούνται στο σημείο II του μέρους Α του παραρτήματος V της οδηγίας 2000/29/ΕΚ.

(73) Η οδηγία 76/647/ΕΟΚ του Συμβουλίου, της 9ης Δεκεμβρίου 1974, περί της καταπολεμήσεως του φυλλοδέτη των γαρυφάλλων[17] και η οδηγία 69/466/ΕΟΚ του Συμβουλίου, της 8ης Δεκεμβρίου 1969, περί της καταπολεμήσεως της ψείρας του Αγίου Ιωσήφ[18] ορίζουν τα μέτρα για την καταπολέμηση των αντίστοιχων επιβλαβών οργανισμών. Μετά την έναρξη ισχύος των οδηγιών αυτών, οι εν λόγω επιβλαβείς οργανισμοί έχουν διασπαρεί ευρέως σε ολόκληρο το έδαφος της Ένωσης και, κατά συνέπεια, η συγκράτησή τους δεν είναι πλέον εφικτή. Επομένως, οι εν λόγω οδηγίες θα πρέπει να καταργηθούν.

(74) Η οδηγία 69/464/ΕΟΚ του Συμβουλίου, της 8ης Δεκεμβρίου 1969, περί της καταπολεμήσεως του καρκίνου της πατάτας[19], η οδηγία 93/85/ΕΟΚ του Συμβουλίου, της 4ης Οκτωβρίου 1993, για την καταπολέμηση της κορυνοβακτηρίωσης της πατάτας[20], η οδηγία 98/57/ΕΚ του Συμβουλίου, της 20ής Ιουλίου 1998, για τον έλεγχο του Ralstonia solanacearum (Smith) Yabuuchi et al.[21] και η οδηγία 2007/33/ΕΚ του Συμβουλίου, της 11ης Ιουνίου 2007, για την καταπολέμηση των κυστογόνων νηματωδών της πατάτας και την κατάργηση της οδηγίας 69/465/ΕΟΚ[22] θα πρέπει να καταργηθούν, δεδομένου ότι θα πρέπει να θεσπιστούν νέα μέτρα σχετικά με τους εν λόγω επιβλαβείς οργανισμούς, σύμφωνα με τις διατάξεις του παρόντος κανονισμού. Λόγω του χρόνου και των πόρων που απαιτούνται για τη θέσπιση αυτών των νέων μέτρων, οι εν λόγω πράξεις θα πρέπει να καταργηθούν έως το 2021.

(75) Ο κανονισμός (ΕΕ) αριθ..../2013 της ……[23] [Office of Publications, please insert number and title of Regulation laying down provisions for the management of expenditure relating to the food chain, animal health and animal welfare, and relating to plant health and plant reproductive material and, in the footnote, the reference to the Official Journal] ορίζει ότι οι επιχορηγήσεις για τα μέτρα καταπολέμησης των επιβλαβών οργανισμών πρέπει να αφορούν ορισμένους επιβλαβείς οργανισμούς που απαριθμούνται στα παραρτήματα της οδηγίας 2000/29/ΕΚ και ορισμένους επιβλαβείς οργανισμούς που δεν απαριθμούνται στα παραρτήματα αυτά αλλά υπόκεινται σε προσωρινά μέτρα της Ένωσης που έχουν ληφθεί σχετικά με αυτούς. Ο παρών κανονισμός θεσπίζει την κατηγορία των επιβλαβών οργανισμών προτεραιότητας. Ενδείκνυται ορισμένα μέτρα που λαμβάνονται από τα κράτη μέλη σχετικά με τους επιβλαβείς οργανισμούς προτεραιότητας να είναι επιλέξιμα για επιχορηγήσεις από την Ένωση, συμπεριλαμβανομένης της αποζημίωσης που καταβάλλεται στους επαγγελματίες για την αξία των φυτών, των φυτικών προϊόντων και άλλων αντικειμένων, εφόσον καταστραφούν σύμφωνα με τα μέτρα εκρίζωσης που προβλέπονται στον παρόντα κανονισμό. Συνεπώς, ο κανονισμός (ΕΕ) αριθ. XXX/2013 θα πρέπει να τροποποιηθεί.

(76) Δεδομένου ότι ο στόχος του παρόντος κανονισμού, δηλαδή να εξασφαλιστεί μια εναρμονισμένη προσέγγιση όσον αφορά τα προστατευτικά μέτρα κατά των επιβλαβών για τα φυτά οργανισμών, δεν είναι δυνατόν να επιτευχθεί επαρκώς από τα κράτη μέλη και μπορεί, συνεπώς, λόγω των συνεπειών του, της περιπλοκότητάς του και του διασυνοριακού και διεθνούς χαρακτήρα του, να επιτευχθεί καλύτερα σε ενωσιακό επίπεδο, η Ένωση μπορεί να θεσπίσει μέτρα, σύμφωνα με την αρχή της επικουρικότητας όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη του εν λόγω στόχου.

(77) Για τις μικρομεσαίες επιχειρήσεις, ο παρών κανονισμός δεν δημιουργεί δυσανάλογη διοικητική επιβάρυνση ή οικονομικό αντίκτυπο. Σύμφωνα με τον παρόντα κανονισμό, με βάση τη διαβούλευση με τα ενδιαφερόμενα μέρη, έχει ληφθεί υπόψη, κατά το δυνατόν, η ειδική κατάσταση των μικρομεσαίων επιχειρήσεων. Δεν έχει εξεταστεί μια δυνητική καθολική εξαίρεση για τις πολύ μικρές επιχειρήσεις, οι οποίες αποτελούν την πλειονότητα των εταιρειών, λόγω του/των στόχου/-ων της δημόσιας πολιτικής για την προστασία της υγείας των φυτών.

(78) Ο παρών κανονισμός συνάδει με την IPPC, τη συμφωνία για την εφαρμογή μέτρων υγειονομικής και φυτοϋγειονομικής προστασίας (συμφωνία ΥΦΠ) και με τις κατευθυντήριες γραμμές βάσει αυτών.

(79) Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται ιδίως από τον Χάρτη των Θεμελιωδών Δικαιωμάτων της Ευρωπαϊκής Ένωσης, ιδίως δε τον σεβασμό της ιδιωτικής και οικογενειακής ζωής, το δικαίωμα ιδιοκτησίας, την προστασία των δεδομένων προσωπικού χαρακτήρα, την επιχειρηματική ελευθερία και την ελευθερία της τέχνης και της επιστήμης. Ο παρών κανονισμός θα πρέπει να εφαρμόζεται από τα κράτη μέλη σύμφωνα με τα εν λόγω δικαιώματα και αρχές,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Κεφάλαιο I Αντικείμενο, πεδίο εφαρμογής και ορισμοί

Άρθρο 1 Αντικείμενο και πεδίο εφαρμογής

1. Ο παρών κανονισμός θεσπίζει κανόνες για τον προσδιορισμό των φυτοϋγειονομικών κινδύνων που εγκυμονεί κάθε είδος, στέλεχος ή βιότυπος παθογόνων παραγόντων, ζώων ή παρασιτικών φυτών που είναι επιβλαβή για τα φυτά ή τα φυτικά προϊόντα (εφεξής «επιβλαβείς οργανισμοί»), καθώς και μέτρα για τη μείωση των εν λόγω κινδύνων σε αποδεκτό επίπεδο.

2. Για τους σκοπούς του παρόντος κανονισμού, οι αναφορές σε τρίτες χώρες θεωρούνται αναφορές στις τρίτες χώρες και τα εδάφη που απαριθμούνται στο παράρτημα I.

Για τους σκοπούς του παρόντος κανονισμού, οι αναφορές στο έδαφος της Ένωσης θεωρούνται αναφορές στο έδαφος της Ένωσης χωρίς τα εδάφη που απαριθμούνται στο παράρτημα Ι.

Η Επιτροπή εξουσιοδοτείται να εκδίδει κατ’ εξουσιοδότηση πράξεις, σύμφωνα με το άρθρου 98, για την τροποποίηση του παραρτήματος I, προκειμένου να εξασφαλιστεί ότι το πεδίο εφαρμογής του παρόντος κανονισμού περιορίζεται στο ευρωπαϊκό τμήμα του εδάφους της Ένωσης. Η εν λόγω τροποποίηση είναι μία από τις ακόλουθες:

α) προσθήκη στο παράρτημα Ι ενός ή περισσοτέρων εδαφών που αναφέρονται στο άρθρο 355 παράγραφος 1 της Συνθήκης·

β) αφαίρεση από το παράρτημα I ενός ή περισσοτέρων εδαφών που αναφέρονται στο άρθρο 355 παράγραφος 2 της Συνθήκης.

Άρθρο 2 Ορισμοί

Για τους σκοπούς του παρόντος κανονισμού ισχύουν οι ακόλουθοι ορισμοί:

1) «φυτά»: τα ζωντανά φυτά και τα ακόλουθα ζωντανά μέρη φυτών:

α) σπόροι, υπό τη βοτανική τους έννοια, διαφορετικοί από εκείνους που δεν προορίζονται για σπορά·

β) φρούτα, υπό τη βοτανική τους έννοια·

γ) λαχανικά·

δ) κόνδυλοι, κόρμοι, βολβοί, ριζώματα, ρίζες, σύνολα πρέμνων, στόλωνες·

ε) βλαστοί, στελέχη, παραφυάδες·

στ) κομμένα άνθη·

ζ) κλαδιά με φύλλωμα·

η) κομμένα δέντρα που διατηρούν το φύλλωμά τους·

θ) φύλλα, φύλλωμα·

ι) καλλιέργειες φυτικών ιστών, συμπεριλαμβανομένων των καλλιεργειών κυττάρων, του βλαστοπλάσματος, των μεριστωμάτων, των χιμαιρικών κλώνων και του υλικού από μικροπολλαπλασιασμό·

ια) ζωντανή γύρη·

ιβ) οφθαλμοί, τεμάχια φλοιού με οφθαλμό, μοσχεύματα, εμβόλια, δισυπόστατα φυτά·

2) «φυτικά προϊόντα»: τα προϊόντα φυτικής προέλευσης που δεν έχουν υποστεί επεξεργασία ή έχουν υποβληθεί σε απλή προπαρασκευή, εφόσον δεν πρόκειται για φυτά.

Εκτός αν προβλέπεται διαφορετικά, η ξυλεία μπορεί να θεωρηθεί «φυτικό προϊόν» μόνο αν δεν έχει υποστεί επεξεργασία για την εξάλειψη των φυτοϋγειονομικών κινδύνων και συμμορφώνεται με ένα ή περισσότερα από τα ακόλουθα στοιχεία:

α) διατηρεί εν όλω ή εν μέρει τη φυσική στρογγυλή της επιφάνεια, με ή χωρίς φλοιό·

β) δεν έχει διατηρήσει τη φυσική στρογγυλή της επιφάνεια λόγω πριονίσματος, κοπής ή σχισίματος·

γ) βρίσκεται υπό μορφή πλακιδίων, τεμαχιδίων, πριονιδίων, υπολειμμάτων κατεργασίας ξύλου ή ροκανιδίων και δεν έχει υποστεί επεξεργασία που να περιλαμβάνει συγκόλληση, θέρμανση ή συμπίεση, ή συνδυασμό των μεθόδων αυτών για την παραγωγή συσσωματωμάτων, πλίνθων, κόντρα πλακέ ή μοριοσανίδων·

δ) χρησιμοποιείται ή προορίζεται να χρησιμοποιηθεί ως υλικό συσκευασίας ή υπόστρωμα φορτίου, ανεξάρτητα από το αν η τρέχουσα χρήση του είναι για τη μεταφορά εμπορευμάτων·

3) «φυτά προς φύτευση»: τα φυτά τα οποία μπορούν και προορίζονται να παράγουν ολόκληρα φυτά και τα οποία προορίζονται να φυτευτούν ή να αναφυτευτούν ή να παραμείνουν φυτευμένα·

4) «άλλο αντικείμενο»: κάθε υλικό ή αντικείμενο, εκτός από τα φυτά ή τα φυτικά προϊόντα, ικανό να συντηρεί ή να μεταδίδει επιβλαβείς οργανισμούς, συμπεριλαμβανομένου του χώματος ή του καλλιεργητικού υποστρώματος·

5) «αρμόδια αρχή»: αρμόδια αρχή, όπως ορίζεται στο άρθρο 2 παράγραφος 5 του κανονισμού (ΕΕ) αριθ …/…. [Office of Publications, please insert number of Regulation on Official Controls]·

6) «παρτίδα»: σύνολο μονάδων του ίδιου εμπορεύματος, που μπορεί να χαρακτηριστεί για φυτοϋγειονομικούς σκοπούς από την ομοιογένεια της σύνθεσης και της καταγωγής του και που αποτελεί μέρος ενός φορτίου·

7) «επαγγελματίας»: κάθε πρόσωπο, που διέπεται από το δημόσιο ή ιδιωτικό δίκαιο, το οποίο ασκεί κατ’ επάγγελμα μία ή περισσότερες από τις ακόλουθες δραστηριότητες που αφορούν φυτά, φυτικά προϊόντα και άλλα αντικείμενα:

α) φύτευση·

β) καλλιέργεια·

γ) παραγωγή·

δ) εισαγωγή και διακίνηση εντός ή εκτός του εδάφους της Ένωσης·

ε) διαθεσιμότητα στην αγορά·

8) «τελικός χρήστης»: κάθε πρόσωπο το οποίο ενεργεί για σκοπούς που δεν εμπίπτουν στο πλαίσιο της εμπορικής, επιχειρηματικής ή επαγγελματικής του δραστηριότητας και το οποίο αποκτά, για δική του χρήση φυτά ή φυτικά προϊόντα·

9) «δοκιμή»: επίσημη εξέταση, εκτός της μακροσκοπικής, για να διαπιστωθεί η παρουσία επιβλαβών οργανισμών ή να εντοπιστούν οι επιβλαβείς οργανισμοί·

10) «επεξεργασία»: διαδικασία για τη θανάτωση, την αδρανοποίηση ή την απομάκρυνση των επιβλαβών οργανισμών, ή για τη στείρωση των εν λόγω επιβλαβών οργανισμών ή την απονέκρωσή τους.

Κεφάλαιο II Επιβλαβείς οργανισμοί καραντίνας

Τμήμα 1 Επιβλαβείς οργανισμοί καραντίνας

Άρθρο 3 Ορισμός των επιβλαβών οργανισμών καραντίνας

Ένας επιβλαβής οργανισμός καλείται «επιβλαβής οργανισμός καραντίνας», όσον αφορά ένα ορισμένο έδαφος, αν πληροί όλους τους ακόλουθους όρους:

α) έχει αναγνωριστεί η ταυτότητά του, κατά την έννοια του σημείου 1) του τμήματος 1 του παραρτήματος ΙΙ·

β) δεν είναι παρών στο εν λόγω έδαφος, κατά την έννοια του σημείου 2) στοιχείο α) του τμήματος 1 του παραρτήματος ΙΙ, ή, αν είναι παρών, κατανέμεται μόνο σε περιορισμένο βαθμό εντός του εν λόγω εδάφους, κατά την έννοια του σημείου 2) στοιχείο β) και στοιχείο γ) του τμήματος 1 του παραρτήματος ΙΙ·

γ) δύναται να εισέλθει στο εν λόγω έδαφος, να διαιωνίσει την παρουσία του στο εν λόγω έδαφος για το άμεσο μέλλον μετά την είσοδό του σ’ αυτό (εφεξής: «να εγκατασταθεί») και να διασπαρεί εντός του εν λόγω εδάφους, ή, αν είναι παρών, στα τμήματα του εν λόγω εδάφους στα οποία είναι κατανεμημένος σε περιορισμένο βαθμό, σύμφωνα με το σημείο 3) του τμήματος 1 του παραρτήματος ΙΙ·

δ) η είσοδος, η εγκατάσταση και η εξάπλωσή του έχουν, κατά την έννοια του σημείου 4) του τμήματος 1 του παραρτήματος ΙΙ, μη αποδεκτό οικονομικό, περιβαλλοντικό ή κοινωνικό αντίκτυπο για το εν λόγω έδαφος, ή, αν είναι παρών, για τα τμήματα του εν λόγω εδάφους στα οποία είναι κατανεμημένος σε περιορισμένο βαθμό· και

ε) υπάρχουν διαθέσιμα εφικτά και αποτελεσματικά μέτρα για την πρόληψη της εισόδου, της εγκατάστασης ή της διασποράς του εν λόγω επιβλαβούς οργανισμού στο εν λόγω έδαφος, καθώς και για την άμβλυνση των φυτοϋγειονομικών κινδύνων και επιπτώσεων που εγκυμονεί.

Τμήμα 2 Επιβλαβείς οργανισμοί καραντίνας στην Ένωση

Άρθρο 4 Ορισμός των επιβλαβών οργανισμών καραντίνας στην Ένωση

Ένας επιβλαβής οργανισμός καραντίνας καλείται επιβλαβής οργανισμός καραντίνας στην Ένωση αν το ορισμένο έδαφος που αναφέρονται στην εισαγωγική περίοδο του άρθρου 3 είναι το έδαφος της Ένωσης και περιλαμβάνεται στον κατάλογο που αναφέρεται στο άρθρο 5 παράγραφος 2.

Άρθρο 5 Απαγόρευση εισόδου και διακίνησης των επιβλαβών οργανισμών καραντίνας στην Ένωση

1. Ένας επιβλαβής οργανισμός καραντίνας στην Ένωση δεν επιτρέπεται να εισέρχεται ή να διακινείται στο έδαφος της Ένωσης.

Δεν πρέπει να αναλαμβάνονται εκουσίως ενέργειες οι οποίες ενδέχεται να συμβάλουν στην είσοδο, στην εγκατάσταση και στη διασπορά στο έδαφος της Ένωσης ενός επιβλαβούς οργανισμού καραντίνας στην Ένωση.

2. Η Επιτροπή, με εκτελεστική πράξη, καταρτίζει κατάλογο των επιβλαβών οργανισμών που πληρούν τους όρους που αναφέρονται στο άρθρο 3 στοιχεία β), γ) και δ) όσον αφορά το έδαφος της Ένωσης, ο οποίος καλείται «κατάλογος των επιβλαβών οργανισμών καραντίνας στην Ένωση».

Ο κατάλογος αυτός περιλαμβάνει τους επιβλαβείς οργανισμούς που απαριθμούνται στο μέρος Α του παραρτήματος Ι της οδηγίας 2000/29/ΕΚ και στο τμήμα Ι του μέρους Α του παραρτήματος ΙΙ της εν λόγω οδηγίας.

Οι επιβλαβείς οργανισμοί οι οποίοι είναι αυτόχθονες σε οποιοδήποτε τμήμα του εδάφους της Ένωσης, είτε εκ φύσεως είτε λόγω της εισαγωγής τους στο έδαφος της Ένωσης από το εξωτερικό, επισημαίνονται στον εν λόγω κατάλογο ως επιβλαβείς οργανισμοί που είναι γνωστό ότι είναι παρόντες στο έδαφος της Ένωσης.

Οι επιβλαβείς οργανισμοί που δεν είναι αυτόχθονες σε κάποιο τμήμα του εδάφους της Ένωσης επισημαίνονται στον εν λόγω κατάλογο ως επιβλαβείς οργανισμοί που δεν είναι γνωστό ότι είναι παρόντες στο έδαφος της Ένωσης.

Η εν λόγω εκτελεστική πράξη εκδίδεται με τη συμβουλευτική διαδικασία που αναφέρεται στο άρθρο 99 παράγραφος 2.

3. Η Επιτροπή τροποποιεί την εκτελεστική πράξη που αναφέρεται στην παράγραφο 2, αν μια αξιολόγηση καταδείξει ότι ένας επιβλαβής οργανισμός που δεν απαριθμείται στην εν λόγω πράξη πληροί τους όρους που αναφέρονται στο άρθρο 3 στοιχεία β), γ) και δ) όσον αφορά το έδαφος της Ένωσης ή ένας επιβλαβής οργανισμός που απαριθμείται στην εν λόγω πράξη δεν πληροί πλέον έναν ή περισσότερους από τους εν λόγω όρους. Στην πρώτη περίπτωση, προσθέτει τον εν λόγω επιβλαβή οργανισμό στον κατάλογο που αναφέρεται στην παράγραφο 2, ενώ στη δεύτερη περίπτωση διαγράφει τον εν λόγω επιβλαβή οργανισμό από τον εν λόγω κατάλογο.

Η Επιτροπή θέτει την εν λόγω αξιολόγηση στη διάθεση των κρατών μελών.

Οι εκτελεστικές πράξεις τροποποίησης της εκτελεστικής πράξης που αναφέρεται στην παράγραφο 2 εκδίδονται με τη διαδικασία εξέτασης που αναφέρεται στο άρθρο 99 παράγραφος 3. Η ίδια διαδικασία εφαρμόζεται για την κατάργηση ή αντικατάσταση της εκτελεστικής πράξης που αναφέρεται στην παράγραφο 2.

4. Η Επιτροπή τροποποιεί την εκτελεστική πράξη που αναφέρεται στην παράγραφο 2 με την τροποποίηση της επιστημονικής ονομασίας ενός επιβλαβούς οργανισμού, όταν μια τέτοια τροποποίηση αιτιολογείται από την εξέλιξη των επιστημονικών γνώσεων.

Οι εν λόγω εκτελεστικές πράξεις εκδίδονται με τη συμβουλευτική διαδικασία που αναφέρεται στο άρθρο 99 παράγραφος 2.

Άρθρο 6 Επιβλαβείς οργανισμοί προτεραιότητας

1. Ένας επιβλαβής οργανισμός καραντίνας στην Ένωση είναι «επιβλαβής οργανισμός προτεραιότητας», αν πληροί όλους τους ακόλουθους όρους:

α) πληροί, όσον αφορά το έδαφος της Ένωσης, τον όρο που προβλέπεται στο στοιχείο α) ή στο στοιχείο β) του σημείου 2) του τμήματος 1 του παραρτήματος ΙΙ·

β) ο δυνητικός οικονομικός, περιβαλλοντικός και κοινωνικός αντίκτυπός του είναι πολύ σοβαρός για το έδαφος της Ένωσης όπως ορίζεται στο τμήμα 2 του παραρτήματος ΙΙ·

γ) είναι καταγεγραμμένος σύμφωνα με την παράγραφο 2.

2. Η Επιτροπή, με εκτελεστική πράξη, καταρτίζει και τροποποιεί τον κατάλογο των επιβλαβών οργανισμών προτεραιότητας, εφεξής: «κατάλογος των επιβλαβών οργανισμών προτεραιότητας».

Αν τα αποτελέσματα αξιολόγησης δείχνουν ότι ένας επιβλαβής οργανισμός καραντίνας στην Ένωση πληροί τους όρους που προβλέπονται στην παράγραφο 1, ή ένας επιβλαβής οργανισμός δεν πληροί πλέον έναν ή περισσότερους από τους εν λόγω όρους, η Επιτροπή τροποποιεί την εκτελεστική πράξη που αναφέρεται στο πρώτο εδάφιο, προσθέτοντας τον εν λόγω επιβλαβή οργανισμό στον εν λόγω κατάλογο ή αφαιρώντας τον από αυτόν.

Η Επιτροπή θέτει την εν λόγω αξιολόγηση στη διάθεση των κρατών μελών.

Ο αριθμός των επιβλαβών οργανισμών προτεραιότητας δεν πρέπει να υπερβαίνει το 10% του αριθμού των επιβλαβών οργανισμών καραντίνας στην Ένωση που καταγράφονται σύμφωνα με το άρθρο 5 παράγραφοι 2 και 3. Αν ο αριθμός των επιβλαβών οργανισμών προτεραιότητας έχει υπερβεί το 10% του αριθμού των επιβλαβών οργανισμών καραντίνας στην Ένωση που καταγράφονται σύμφωνα με το άρθρο 5 παράγραφοι 2 και 3, η Επιτροπή τροποποιεί την εκτελεστική πράξη που αναφέρεται στο πρώτο εδάφιο, προσαρμόζοντας αντίστοιχα τον αριθμό επιβλαβών οργανισμών στον εν λόγω κατάλογο, με βάση τον δυνητικό οικονομικό, περιβαλλοντικό και κοινωνικό αντίκτυπό τους όπως ορίζεται στο τμήμα 2 του παραρτήματος ΙΙ.

Οι εν λόγω εκτελεστικές πράξεις εκδίδονται με τη διαδικασία εξέτασης που αναφέρεται στο άρθρο 99 παράγραφος 3.

Για δεόντως αιτιολογημένους επιτακτικούς λόγους επείγοντος χαρακτήρα που αφορούν σοβαρό φυτοϋγειονομικό κίνδυνο, η Επιτροπή εκδίδει εκτελεστικές πράξεις που έχουν άμεση εφαρμογή, με τη διαδικασία που αναφέρεται στο άρθρο 99 παράγραφος 4, στις οποίες καταγράφονται επιβλαβείς οργανισμοί καραντίνας στην Ένωση ως επιβλαβείς οργανισμοί προτεραιότητας.

Άρθρο 7 Τροποποίηση του τμήματος 1 και του τμήματος 2 του παραρτήματος II

1. Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 98 για την τροποποίηση του τμήματος 1 του παραρτήματος ΙΙ για τα κριτήρια αναγνώρισης των επιβλαβών οργανισμών που χαρακτηρίζονται επιβλαβείς οργανισμοί καραντίνας, όσον αφορά την ταυτότητα του επιβλαβούς οργανισμού, την παρουσία του, την ικανότητα εισόδου, εγκατάστασης και διασποράς και τον δυνητικό οικονομικό, περιβαλλοντικό και κοινωνικό αντίκτυπό του, λαμβάνοντας υπόψη τις εξελίξεις των τεχνικών και επιστημονικών γνώσεων.

2. Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 98 για την τροποποίηση του τμήματος 2 του παραρτήματος ΙΙ για τα κριτήρια αναγνώρισης των επιβλαβών οργανισμών καραντίνας στην Ένωση που χαρακτηρίζονται επιβλαβείς οργανισμοί προτεραιότητας, όσον αφορά τον δυνητικό οικονομικό, περιβαλλοντικό και κοινωνικό αντίκτυπό τους, λαμβάνοντας υπόψη τις εξελίξεις των τεχνικών και επιστημονικών γνώσεων.

Άρθρο 8 Επιβλαβείς οργανισμοί καραντίνας στην Ένωση που χρησιμοποιούνται για επιστημονικούς σκοπούς, δοκιμές, επιλογή ποικιλιών, γενετική βελτίωση ή εκθέσεις

1. Κατά παρέκκλιση από το άρθρο 5 παράγραφος 1, τα κράτη μέλη μπορούν, κατόπιν αίτησης, να επιτρέψουν την είσοδο και τη διακίνηση στο έδαφός τους επιβλαβών οργανισμούς καραντίνας στην Ένωση που χρησιμοποιούνται για επιστημονικούς σκοπούς, δοκιμές, επιλογή ποικιλιών, γενετική βελτίωση ή εκθέσεις, αν πληρούνται όλες οι ακόλουθες απαιτήσεις:

α) η εισαγωγή, η διακίνηση και η χρήση του εν λόγω επιβλαβούς οργανισμού δεν συνεπάγεται την εγκατάσταση ή την εξάπλωσή του στο έδαφος της Ένωσης αν επιβληθούν επαρκείς περιορισμοί·

β) οι εγκαταστάσεις αποθήκευσης στις οποίες θα διατηρηθεί ο εν λόγω επιβλαβής οργανισμός και οι σταθμοί καραντίνας που αναφέρονται στο άρθρο 56, στους οποίους θα χρησιμοποιηθεί ο εν λόγω επιβλαβής οργανισμός, είναι κατάλληλα·

γ) τα επιστημονικά και τεχνικά προσόντα του προσωπικού που θα ασκήσει τη δραστηριότητα η οποία αφορά τον εν λόγω επιβλαβή οργανισμό είναι κατάλληλα.

2. Η αρμόδια αρχή αξιολογεί τον κίνδυνο εγκατάστασης και διασποράς του εν λόγω επιβλαβούς οργανισμού, όπως αναφέρεται στην παράγραφο 1 στοιχείο α), λαμβάνοντας υπόψη την ταυτότητα, τη βιολογία και τα μέσα διασποράς του επιβλαβούς οργανισμού, την προβλεπόμενη δραστηριότητα, την αλληλεπίδραση με το περιβάλλον και άλλους σχετικούς παράγοντες που σχετίζονται με τον κίνδυνο που εγκυμονεί ο εν λόγω επιβλαβής οργανισμός.

Αξιολογεί τις εγκαταστάσεις αποθήκευσης στις οποίες θα διατηρηθεί ο εν λόγω επιβλαβής οργανισμός, όπως αναφέρονται στην παράγραφο 1 στοιχείο β), και τα επιστημονικά και τεχνικά προσόντα του προσωπικού που θα ασκήσει τη δραστηριότητα η οποία αφορά τον εν λόγω επιβλαβή οργανισμό, όπως αναφέρονται στην παράγραφο 1 στοιχείο γ).

Βάσει των εν λόγω αξιολογήσεων η αρμόδια αρχή επιτρέπει την είσοδο του επιβλαβούς οργανισμού ή τη διακίνησή του στο έδαφος της Ένωσης, εφόσον πληρούνται οι απαιτήσεις που ορίζονται στην παράγραφο 1.

3. Όταν χορηγείται άδεια, αυτή περιλαμβάνει όλους τους ακόλουθους όρους:

α) ο επιβλαβής οργανισμός διατηρείται σε εγκαταστάσεις αποθήκευσης που κρίνονται κατάλληλες από τις αρμόδιες αρχές και αναφέρονται στην άδεια·

β) η δραστηριότητα που αφορά τον επιβλαβή οργανισμό ασκείται σε σταθμό καραντίνας, ο οποίος καθορίζεται σύμφωνα με το άρθρο 56 από την αρμόδια αρχή και αναφέρεται στην άδεια·

γ) η δραστηριότητα που αφορά τον επιβλαβή οργανισμό ασκείται από προσωπικό του οποίου τα επιστημονικά και τεχνικά προσόντα κρίνονται κατάλληλα από την αρμόδια αρχή και αναφέρονται στην άδεια·

δ) ο επιβλαβής οργανισμός συνοδεύεται από την άδεια όταν εισέρχεται ή διακινείται στο έδαφος της Ένωσης.

4. Η άδεια περιορίζεται στην ποσότητα που απαιτείται για τη σχετική δραστηριότητα και δεν υπερβαίνει την ικανότητα του καθορισμένου σταθμού καραντίνας.

Περιλαμβάνει τους περιορισμούς που είναι απαραίτητοι για να αμβλυνθεί ο κίνδυνος εγκατάστασης και διασποράς του εν λόγω επιβλαβούς οργανισμού καραντίνας στην Ένωση.

5. Η αρμόδια αρχή παρακολουθεί τη συμμόρφωση με τους όρους που αναφέρονται στην παράγραφο 3 και με τους περιορισμούς που αναφέρονται στην παράγραφο 4 και λαμβάνει τα αναγκαία μέτρα στην περίπτωση που οι εν λόγω όροι ή οι εν λόγω περιορισμοί δεν πληρούνται. Εφόσον κριθεί σκόπιμο, τα εν λόγω μέτρα είναι η ανάκληση της άδειας που αναφέρεται στην παράγραφο 1.

6. Η Επιτροπή εξουσιοδοτείται να εκδίδει κατ’ εξουσιοδότηση πράξεις, σύμ